Модалар ҳафталиги: Покистонлик моделлар подиумга чиққанда - BBC News O'zbek\nМодалар ҳафталиги: Покистонлик моделлар подиумга чиққанда\nТолибон ҳаракати фаол, жамияти ўта анъанадор ва Исломий қадриятлар қанчалик кучли бўлмасин, Покистон бу йил ҳам Sunsilk Fashion Week модалар ҳафталигини бор асъасаю дабдабаси билан ўтказмоқда. Махсус фоторепортажимизда сиз ҳам томоша қилинг.\nТолибон ҳаракати фаол, жамияти ўта анъанадор ва Исломий қадриятлар қанчалик кучли бўлмасин, Покистон бу йил ҳам Sunsilk Fashion Week модалар ҳафталигини бор асъасаю дабдабаси билан ўтказмоқда.\nЧетдаги кўзларни лолу ҳайрон қолдирганлиги тайин бўлган бу йилги модалар ҳафталигига Лахор мезбонлик қилмоқда. Бунгача бу каби ҳафталиклар Покистоннинг йирик ва анчайин замонавий Исломобод ва Карачига ўхшаш шаҳарларида ўтказилган.\nАйнан Sunsilk Fashion Week модалар ҳафталигини уюштириш ғояси 2006 йилда ўртага ташланган бўлса-да, одамларни бунга тайёрлаш учун ўзиям нақ беш йил кетган. Яъни фақат 2011 йилга келибгина, ҳафталикни ташкиллаштиришга муваффақ бўлинган. холос.\nБу галги модалар ҳафталигида Nickie Nina, Sania Maskatiya, Kheija Shah, Deepak Perwani каби дизайнерлар ўз либослар коллекцияларини намойиш этишмоқда.\nЖуда гўзал ва бемалолдек кўрингани билан, бу каби модалар ҳафталиклари ўта кучайтирилган хавфсизлик чоралари остида бўлиб ўтади.\nЧунки жамияти исломий эмасми, аксарият одамлар орасида хотин-қизларнинг бирор бир ерларини ошкора ҳаммага намойиш этишлари хуш кўрилмайди.\nАммо оммавий-ахборот воситалари барқ уриб ривожланиб боргани сайин бу каби модалар ҳафталиги томошабинларининг сафлари ҳам кенгайиб бормоқда.\nБугун енгги йўқ, бел қисми очиқ, ёни кесилган либосларни ҳам бемалол намойиш этаётган моделлар ҳам ўзларини анчайин эркин ҳис қилишаётгани, подиумда мазза қилиб ўзларини кўз-кўз этаётганликларини айтишмоқда.


Микроспан-40/5D – medu.uz – Дорилар ҳақида маълумотлар ўзбек тилида\nHome Йўриқномалар Микроспан-40/5D\nПрепаратнинг савдо номи: Микроспан™-40/5D\nТаъсир этувчи модда (ХПН): декстран 40, глюкоза\nХар 100 мл эритма қуйидагиларни сақлайди:\nфаол моддалар: декстран 40 – 10,0 г; глюкоза – 5,0 г;\nТаърифи: тиниқ, деярли рангсиз, бироз қовушқоқ эритма.\nФармакотерапевтик гуруҳи: плазма ўрнини босувчи воситалар.\nАТХ коди: В05АА05\nПрепарат қоннинг суспензион барқарорлигини оширади, унинг қовушқоқлигини камайтиради, майда капиллярларда қон оқимини тикланишига ёрдам беради, қоннинг шаклли элементлари агрегациясини олдини олади ва пасайтиради. Таркибида глюкоза бўлган препарат инфузия қилиниши оқибатида артериал босимни нормаллашиши кузатилади, айланиб юрувчи қон ҳажми ошади, юрак фаолияти яхшиланади.\nВена ичига юборилганидан сўнг, препарат бутун қон томирлар тизими бўйлаб бир текис тақсимланади. Энг кичик молекуляр массага эга бўлган декстран молекулалари буйрак орқали чиқарилади. Препаратни тахминан 50% 6 соат давомида ва 75% 24 соат давомида чиқарилади. Қолган 25% қисман гидролизга учрайди ва сийдик ҳамда, қисман ахлат билан чиқарилади ва қисман оксидланади. Декстраннинг чиқарилмаган молекулалари қон-томирлардан ташқари бўшлиқлар бўйлаб тақсимланади ва вақтинчалик ретикулоэндотелиал тизимда сақланади, ушбу молекулалардан айримлари лимфа орқали қон томирлар ҳавзасига қайтади. Чиқарилмаган декстран бир неча ҳафта давомида аста-секин оксидланади\nПрепарат капилляр қон оқимини бузилишларида, жароҳат, операцион ва куйиш оқибатидаги шокни олдини олиш ва даволаш учун; артериал ва веноз қон айланишини бузилишларида; тромбозлар ва тромбофлебитларда, эндартериитда; сунъий қон айланиш аппаратини ёрдамида ўтказиладиган юракдаги операцияларда (перфузион суюқликка қўшиш учун); маҳаллий циркуляцияни яхшилаш учун қон-томирлар ва пластик жарроҳликда; куйишлар, перитонит, панкреатитда дезинтоксикация учун, шунингдек препарат тўр парданинг ва кўрув нервининг касалликларида (миопия билан асоратланган, тўр парда дистрофияси ва бошқаларда ) шох парда ва томирли қаватнинг яллиғланиш жараёнларида, организмни сувсизланишида, буйракларнинг фильтрацион хусусияти пасайганида қўлланади.\nПрепарат парентерал: вена ичига (оқим билан, оқимли-томчилаб ва томчилаб) буюрилади. Препаратнинг дозалари ва юбориш тезлиги беморнинг умумий ҳолати ва кўрсатмаларга мувофиқ индивидуал равишда танланади. Шошилинч ҳоллардан ташқари, препаратни бевосита қўллашдан олдин тери синамаси ўтказилади. Бунинг учун билакнинг ички юзаси ўрта қисмидаги инъекция қилинадиган жой этанол билан ишлов берилганидан кейин тери ичига (т/и) 0,05 мл эритма лимон пўстлоғи кўринишида юборилади. Инъекциядан сўнг 10-15 минут ўтгач, инъекция жойида 1,5 мм диаметрдан ортиқ қизаришни пайдо бўлиши, тугунчалар ҳосил бўлиши ёки кўнгил айниши, бош айланиши кўринишидаги организмнинг умумий реакциялари ва бошқаларни пайдо бўлиши препаратга нисбатан беморнинг ўта юқори сезувчанлигидан далолат беради (хавф гуруҳи). Препарат қўлланганида биосинамани ўтказиш шарт: препаратнинг биринчи 5 томчиси аста-секин юборилганидан сўнг 3 минутга тўхтатилади, сўнгра яна 30 томчи юборилади ва яна 3 минутга тўхтатилади. Реакция бўлмаса, препаратни юбориш давом эттирилади. Синаманинг натижалари албатта касаллик тарихида қайд этилади.\nКапилляр қон оқимини бузилишларида (шокнинг турли шакллари) в/и томчилаб ёки оқимли-томчилаб, 0,5 дан 1,5 л гача дозада, гемодинамик кўрсаткичлар ҳаёт учун хавф туғдирмайдиган даражага барқарорлашгунича юборилади. Зарурати бўлганида препаратнинг миқдори 2 л гача оширилиши мумкин. Болаларда шокнинг турли шаклларида тана вазнига 5-10 мл/кг ҳисобида юборилади, зарурати бўлганида дозаси тана вазнига 15 мл/кг гача оширилиши мумкин. Гематокрит кўрсаткичини 25% дан камайтириш тавсия этилмайди.\nЮрак қон-томирларда ўтказиладиган ва пластик операцияларда в/и томчилаб, бевосита жарроҳлик аралашувдан олдин, катталарга ва болаларга тана вазнига 10 мл/кг дозада 30-60 минут давомида, операция вақтида катталарга – 500 мл, болаларга – тана вазнига 15мл/кг дан юборилади. Операциядан кейин препарат вена ичига томчилаб (60 минут давомида) 5-6 кун давомида: катталарга – тана вазнига 10 мл/кг, бир марта; 2-3 ёшгача бўлган болаларга – тана вазнига 10 мл/кг дан суткада 1 марта, 8 ёшгача бўлган болаларга – тана вазнига 7-10 мл/кг дан суткада 1-2 марта; 13 ёшгача бўлган болаларга – тана вазнига 5-7 мл/кг дан суткада 1-2 марта юборилади. 14 ёшдан ошган болаларга катталар учун мўлжалланган дозаларда буюрилади.\nСунъий қон айланиши ёрдамида ўтказиладиган операцияларда оксигенатор насосини тўлдириш учун препарат қонга беморнинг тана вазнига 10-20 мл/кг ҳисобида қўшилади. Перфузион эритмадаги декстраннинг концентрацияси 3% дан ошмаслиги керак. Операциядан кейинги даврда препаратнинг дозаси капилляр қон оқимини бузилишларида қўлланадиган дозаларда қўлланади.\nДезинтоксикация мақсадида препарат 500 дан 1250 мл гача бўлган бир марталик дозада (болаларга тана вазнига 5-10 мл/кг) 60-90 минут давомида в/и томчилаб юборилади. Зарурати бўлганида биринчи суткада яна 500 мл препаратни юбориш мумкин (болаларда препаратни юбориш биринчи суткаларда юқорида келтирилган дозаларда қайтарилиши мумкин). Кейинги кунларда препарат томчилаб юборилади, катталарга 500 мл суткалик дозада, болаларга – тана вазнига 5-10 мл/кг ҳисобида юборилади. Сув-электролитлар мувозанатини нормаллаштириш учун (айниқса сувсизланган беморларни даволашда ва жарроҳлик операциялардан кейин муҳим) препарат билан бирга кристаллоид эритмаларни (Рингер ва Рингер-ацетати ва бошқалар) тенг миқдорда юбориш мақсадга мувофиқдир, препарат, одатда диурезни оширади (диурезни камайиши бемор организмини сувсизланганлигини кўрсатади).\nОфтальмология амалиётида электрофорез йўли билан қўлланади, умумий қабул қилинган усулда ўтказилади. Бир муолажа учун 10 мл препарат сарфланади. Муолажа кунига 1 марта ўтказилади, ҳам мусбат, ҳам манфий қутблардан юборилади. Ток зичлиги – 1,5 мА/кв.см гача бўлади. Муолажанинг давомийлиги – 15-20 минутни ташкил этади. Даволаш курси 5-10 муолажадан иборат бўлади.\nАллергик реакциялар (коллапсни ривожланиши билан кечувчи анафилактик реакциялар – бундай ҳолатларда кальций хлориди, глюкоза эритмаси, антигистамин препаратлар юборилади), қон кетиши ва ўткир буйрак етишмовчилиги ривожланиши мумкин.\nПрепаратнинг компонентларига ўта юқори сезувчанлик, тромбоцитопения, буйрак касалликлари (анурия билан кечувчи), юрак етишмовчилиги, қандли диабет, углеводлар алмашинувини бузилиши, лактация даври ва суюқликни катта миқдорда юбориш мумкин бўлмаган ҳолларда қўллаш мумкин эмас.\nДекстранни инфузион эритмаларга қўшиш учун режалаштирилган дори воситалари билан мос келишини олдиндан текшириш керак.\nЮрак етишмовчилиги бўлган пациентларга, полицитемияда препаратни юбориш зарур бўлган ҳолатларда, жуда эҳтиёткорлик билан юборилиши керак. Суюқликнинг дозаси ошириб юборилишидан ҳамиша эҳтиёт бўлиш керак. Аллергик реакциялар пайдо бўлиши мумкинлиги туфайли, эритманинг биринчи 10-20 мл ни аста-секин, пациентнинг ҳолатини назорати остида юбориш тавсия этилади. Артериал гипертензияни ривожланиши мумкинлигини эътиборга олиш ва уни жадал даволаш учун мувофиқ воситалар талаб этилиши мумкинлигини ҳисобга олиш керак.\nЯққол сувсизланган пациентларда декстранни юборишдан олдин суюқлик танқислигини олдиндан тиклаш тавсия этилади, уларни юбориш тезлиги соатига 500 мл дан ошмаслиги керак. Тавсия этилган дозаларда юбориш гемостаз тизимига деярли таъсир қилмайди. Тавсия этилган дозадан ошириш қон кетиши вақтини узайтириши мумкин.\nПрепаратни ҳомиладор аёлларга буюриш зарурати бўлганида, препарат қатъий шифокор назорати остида буюрилади.\nДекстранни юбориш қон гуруҳини аниқлашга ва стандарт усуллар билан кесишган синамаларни ўтказишга тўсқинлик қилмайди (текширишдан олдин эритроцитларни 0,9% NaCl эритмасида ювиш тавсия этилади).\nҚонда декстранни борлиги папаинга асосланган ферментли усулларнинг натижаларига таъсир қилиши мумкин.\nҚондаги глюкозанинг миқдори сульфит ва сирка кислоталарининг эритмалари ёрдамида аниқланганида, глюкозанинг концентрацияси аслида бўлиши керак бўлган концентрацияга нисбатан кўпроқ бўлиши мумкин (улар декстранни гидролизлаши мумкин).\nДекстран қоннинг тиниқлигини пасайтиради ва уни қонда мавжудлиги билирубин ва оқсилнинг концентрациясини аниқлаш натижаларини ўзгартириши мумкин.\nДекстранни юборишдан олдин билирубин ва оқсилнинг концентрацияларини аниқлаш учун қон синамаларини олиш тавсия этилади. Декстран катта ҳажмларда тез юборилганида ўткир чап қоринча етишмовчилиги ва ўпка шиши ривожланишини қўзғатиши мумкин.\nПрепарат музлатишга чидамли ва –10°С ҳароратда ташилиши мумкин. Ўрамининг герметиклиги сақланган ҳолда, препаратни музлаши,уни қўллашга қарши кўрсатма бўлиб ҳисобланмайди.\nТавсия этилган терапевтик дозалардан юқори (тана вазнига 15 мл/кг дан ортиқ) дозаларда қўлланганида, қон оқишини, ўткир буйрак етишмовчилиги ривожланишини чақириши мумкин.\nЭритма 250 мл ва 500 мл дан пластик флаконларда; 1 флакон қўллаш бўйича йўриқномаси билан бирга картон қутига жойланади.\n25°С дан юқори бўлмаган ҳароратда сақлансин. Ҳароратни кескин ўзгаришларидан сақлансин.


Эрон АҚШ журналистини ноқонуний фаолият олиб борганликда айбламоқда\n12 май 2021, Тошкент вақти: 07:33\nЭрон расмийларига кўра, бир ой аввал дом-дараксиз йўқолган АҚШ журналисти Ислом Республикасида ноқонуний тарзда фаолият олиб борган.\nЖурналист Роксана Саберининг отаси 10 февралдан буён қизидан ҳеч қандай дарак бўлмаганини айтди.\nЭрон Ташқи ишлар вазирлиги расмий вакили Ҳассон Қашқавийнинг айтишича, Саберининг аккредитацияси икки йил аввал бекор қилинган.\nЭрон расмийси журналистнинг қаердалиги борасида ахборот бермади.\nАҚШда туғилиб ўтган Сабери 6 йилдан буён Эронда яшаб келганди.


ОДАМОВИ ИНСОННИНГ МУЗЛАГАН ҚАЛБИНИ ЭРИТА ОЛАСИЗМИ? • NeMolchi.uz\nBosh sahifa Jabrlanganlarga maslahat ОДАМОВИ ИНСОННИНГ МУЗЛАГАН ҚАЛБИНИ ЭРИТА ОЛАСИЗМИ?\nОДАМОВИ ИНСОННИНГ МУЗЛАГАН ҚАЛБИНИ ЭРИТА ОЛАСИЗМИ?\nИчимдан топ. Бегона. Одамови. Улар бировларга ҳисларини билдирмайди. Вақт ўтаверади, аммо ёнгинангизда яшаётган инсон сиз учун сирлигича қолади. Ушбу вазиятни ўзгартириш мумкинми?\nАсосий масаладан бошлаймиз: одамови инсон чиндан ҳам бировга юрагини очавермайди ва бошқаларни ўзига яқинлаштирмайди. Бу муносабат ортида ишонч инқирози ва яқинликдан қўрқув ҳисси ётади, шу сабаб у иккиланувчан бўлиб, атрофдагиларни ўзидан нари қувади. Сабабларини излайдиган бўлсак, болаликдаги шахсий муаммолар, дардли ва аламли тассуротлар, кечинмаларни кўришимиз мумкин. Буларнинг бари инсон феъл-атворида ўз изини қолдиради. Бундай инсонларни кўпинча заҳарли ёки нарцистик одамлар деб аташади. Хўш, атрофдагилар учун мисоли заҳарга айланган бундай инсонларнинг қандай хислатлари бўлади?\n1. Суҳбатда чуқурлашишни истамайди\nШахсий хаёлот оламига шўнғиб кетади, улар суҳбатдошини кўп ҳам эшита олмайди. Дарров мавзуни бошқа томонга буриб юборади. Елкасига масъулият юкланганда, улар боши берк кўчага кириб қолгандай бўлади.\n2. Атрофдагиларга яқинлик қўрқувни чақиради\nЯқинлик уларнинг хаёлида можаролар, зиддиятлар, ҳаётий инқирозлар ҳақидаги тасаввурларни уйғотади. Чунки бу воқеалар илгари ҳам содир бўлган.\n3. Бировга ишонишни истамайди\nИнсон кўп дард чеккан бўлса, у атрофдагилар билан чин юракдан муносабат ўрнатишга қўрқади. Дардни қайтадан ҳис этишни истамайди.\n4. Ҳиссиётларини билдира олмайди\nОдамови инсон қалбидагини очиқчасига билдира олмайди. Бу билан улар ҳажонланмайди ёки ҳиссиётга берилмайди дея олмаймиз. Улар шунчаки ҳисларини бирога айтишни истамайди.\n5. Одамлар билан осонликча алоқани узади\nҲар қандай алоқаларни, шу жумладан қариндошлик ришталарини ҳам. Бу эса атрофдагиларни хавотирга, ташвишга солади. Бировни хафа қилишни истамаган, сўзларни териб гапиришни билмайдиган ёпиқ инсонлар алоқа узишни маъқул кўради.\n6. Улар учун масофа афзал\nҚанчалик узоқроқ бўлсангиз, улар шунчалик хотиржам бўлади. Масофада яшаб, ҳеч кимни ўзига яқинлаштирмаса, мақсадига эришади.\n7. Жавоб беришдан кўра савол беришни яхши кўришади\nЎзи ҳақида гапиргандан кўра, улар савол бериб жавоб тинглашни афзал билади. Балки баъзи бировларга мана шундай индамас суҳбатдош ёқар. Лекин сиз қаршингизда турган инсон ҳақида ҳеч қандай маълумотга эга бўлолмайсиз.\nБундай инсонлардан қочиш керакми?\nАввалига ҳамма одамовилар ҳам хавфли эмаслигини тушуниб етиш керак. Аксарияти тақдири учун айбдор бўлмайди, мураккаб қисматни уларнинг ўзлари танламаганку ахир. Агар сабр қилиб, бундай инсоннинг ишончига кира олсангиз, у сизга аъло даражадаги ҳамроҳ бўла олади. Фақат бунинг учун кучли ирода керак. Агар мана шундай кучли иродали инсон бўлсангиз, одамови инсонларнинг кўнглини забт этиш сари сизга муваффақиятлар тилаймиз.


70 давлат Толибонни барча истовчиларни Афғонистондан озод қилишга чақирди\n50 га яқин давлат ва Европа Иттифоқи қўшма баёнотга имзо чекдилар, унда улар Толибон мамлакатни эгаллаб олганидан сўнг, чет элликлар ҳам, маҳаллий аҳолини ҳам Афғонистондан чиқиш хавфсизлигини таъминлашга чақирадилар.\n«Йўллар, аэропортлар ва чегаралар очиқ қолиши керак ва тинчлик сақланиши керак. Афғонистон халқи хавфсиз ва қадр-қиммат билан яшашга лойиқ» ва халқаро ҳамжамият аъзолари уларга ёрдам беришга тайёр, дейилади АҚШ Давлат департаменти тарқатган қўшма баёнотда.\nЯкшанба куни Толибон Афғонистон пойтахти Кобулни жангсиз эгаллаб олди ва президент саройини эгаллади. Афғонистон президенти Ашраф Ғани мамлакатни тарк этди.\nКобулда комендантлик соати жорий этилди. Ғарб контингентлари қолдиқлари билан ҳимояланган аэропорт якшанба куни дипломатлар учун вақтинчалик базага айланди. У ерда АҚШ, Франция ва Германия дипломатик ходимлари жойлашган. Шунингдек, аэропортда мамлакатни тарк этишга уринаётган минглаб одамлар бор. Якшанба кунги отишма ортидан тижорат рейслари бекор қилинди.\nДушанба куни юзлаб одамлар тўсиқларни кесиб ўтиб, Афғонистондан учиб чиқиш учун пандусларга чиқишга ҳаракат қилишди. АҚШ ҳарбийлари Кобул аэропортидаги аэродромга бостириб кирган оломонни тўхтатиш учун ҳавога огоҳлантирувчи ўқ уза бошлади.\nПентагон АҚШ фуқаролари ва АҚШ билан ҳамкорлик қилган афғонларни эвакуация қилишда ёрдам бериш учун Кобулдаги аэропорт яқинидаги Америка контингентини 6000 аскаргача кўпайтиришини билдирди.\nРоссиянинг Кобулдаги элчихонаси эвакуация қилинмаслигини ва ишлашда давом этишини билдирди. Марказий Осиё давлатлари элчихоналари ҳам ўз ишини Афғонистонда давом эттирмоқда.\nТолибон вакили “Ал -Жазира» телеканалига берган интервьюсида Афғонистонда уруш тугаганини ва яқин орада мамлакатда бошқарув шакли аниқланишини айтди. Аввалроқ икки манбанинг Reuters агентлигига айтишича, мамлакатда ўтиш даври ҳукумати бўлмайди ва толиблар ҳокимиятни тўлиқ ўтказилишини кутишади.\nТолибон сиёсий бюроси матбуот котиби Муҳаммад Наимга кўра, Толибоннинг мақсади ҳеч қандай дипломатик миссия эмас. Унинг сўзларига кўра, Толибон Афғонистондаги фуқаролар ва хорижий миссиялар хавфсизлигини кафолатлайди, шунингдек, мамлакатдаги барча сиёсий арбоблар билан мулоқотга тайёр. У, шунингдек, Толибон аёллар ва озчиликларнинг ҳуқуқларини ҳурмат қилишини айтди, лекин фақат шариат доирасида.\nТолибон Афғонистоннинг кўп қисмини 1996 йилдан 2001 йилгача, АҚШ ва унинг иттифоқчилари олиб борган операция натижасида ҳаракат мамлакат назоратини йўқотиб қўйган. Толибоннинг ҳозирги ҳужуми АҚШнинг мамлакатдан чиқиб кетиши арафасида бошланган, у август ойининг охиригача тугаши керак.


Рияд Маҳрез "Арсенал"га ўтмоқчи, клуб "Рома" билан музокара олиб бормоқда - Offside.uz – Offside'да бўлинг, офсайдда қолманг!\nРияд Маҳрез "Арсенал"га ўтмоқчи, клуб "Рома" билан музокара олиб бормоқда\n"Лестер" ярим ҳимоячиси Рияд Маҳрез "Арсенал"га ўтиши мумкин.\nХабар қилинишича "тулкилар" Маҳрезнинг трансфери бўйича "Рома" билан музокара олиб бормоқда, бироқ футболчининг ўзи АПЛда қолиш ҳақида ўйламоқда. У "тўпчилар" сафида ўйнашни истамоқда. Воқеалар ривожини кузтишда давом этамиз.\nЭслатиб ўтамиз, 26 ёшли футболчи ўтган мавсумда АПЛнинг 36 ўйинида майдонга чиқиб, 6 гол уриб, 3 голли узатмани аамлга оширди.\n23/07, 11:21 0


Тақиқ йўқ, таҳдид йўқ, цензура йўқ, матбуот эса… – HURRIYAT\nТақиқ йўқ, таҳдид йўқ, цензура йўқ, матбуот эса…\n5 oy oldin behzod 114\nМатбуот кўзгуга қиёсланади. Ҳа, у ҳаётни ёритадиган давр кўзгусидир. Бугун тарихга айланиб, саҳифалари сарғайиб кетса-да, бағрида юз йиллик даврни, ижтимоий ҳаётда юз берган ўзгаришу талотўпларни сокин сақлаб келаётган газета-журналларни кўриб кўз қувнайди. Зеро, матбуот илдизи бир неча юз йилликларга бориб тақалади. Балки шунинг учундир, у интернет каби шошиб-ҳапқириб, маълумот чиқариб, яна ўчириб, ҳаллосламайди. Саҳифаларида турмуш, ишлаб чиқариш ва маданий қурилиш… қўйингки, бутун бир жамиятда юз берган воқеа-ҳодисаларни оғир-босиқлик билан акс эттириб, вужудингизга титроқ солади. Интернет тезкор, қулай, қолаверса, ҳамёнбоп бўлиши мумкин, лекин ишониб айта оламанки, газета варақлаганда димоғингизга урилган ҳид берган завқни интернетдан топа олмайсиз. Ахир ҳар қандай матбуот нашрини ҳаётдан, давр тўлғоқларидан айри ҳолда кўриб чиқиш мумкин эмас. Унда ҳаёт мужассам!\nМатбуот соҳасида бўлган ўзгаришлар, соҳанинг ютуқ ва камчиликлари, жоиз бўлса, йўқотишлари ҳақида вақтида жуда катта нуфузга эга бўлган, миллионга яқин нусхада чоп этилган “Ўзбекистон адабиёти ва санъати” газетасида, Ўзбекистон Миллий ахборот агентлиги (ЎзA)да ва қатор йиллар ҳукумат идораларида турли масъул вазифаларда самарали меҳнат қилиб, бугунги кунда мамлакатимизнинг нуфузли нашрларидан бири — “Гулистон” журналининг бош муҳаррири сифатида фаолият юритаётган таниқли адиб, устоз журналист Маматқул Ҳазратқулов билан суҳбатлашдик.\n— Маматқул ака, аввало, касб байрамингиз билан сизни, “Гулистон” журнали жамоасини табриклаймиз. Бу байрам соҳа вакиллари ҳаётида қай даражада устувор, деб ўйлайсиз?\n— Бу кун, албатта, ҳаммамизниям қувонтиради. 27 июнь санаси 1993 йилдан буён ҳар йили Матбуот ва оммавий ахборот воситалари ходимлари куни сифатида нишонланади. Давлатимиз раҳбарининг табриги бўлади, эъзозли сўз ва тилаклар айтилади. Бу шубҳасиз, юртимизда журналистикага қаратилаётган эътиборнинг бир кўриниши бўлиб, елкамизга янада катта масъулият юклайди. Бу йил “Йилнинг энг фаол журналисти” республика танлови ғолиблари сафида журналимиз бўлим муҳаррири Манзура Шамсиеванинг ҳам борлиги жамоамизни янада қувонтирди. Танлов ҳайъатининг бундай катта эътирофидан миннатдор бўлдик.\n— Матбуот соҳасида узоқ йиллардан буён ишлаб, устоз даражасига эришган инсонлардансиз. Тан олиш керак, ўтган асрдаги матбуот билан бугунги матбуотнинг ўрни, мавқеида ҳар жиҳатдан ер билан осмонча фарқ бор. Бунга сабаб даврми ёки…\n— Жавоб саволингизда турибди: у давр билан бу даврнинг орасида ер билан осмонча фарқ бор. Ҳа, ҳаммаси даврга боғлиқ. Масалан, мустақилликдан олдинги йиллар билан бизнинг асримизни, у пайтдаги одамлар билан замонамиз кишиларини бир-бирига қиёслаб бўлмайди. Бугун ОАВда ўтган асрда газета-журналлар адади миллионга яқин ёки ундан ҳам ортиқ бўлганини кўп ўқиб-эшитамиз. Унутманг, сиз айтаётган пайтда нари борса 400 та нашр бўлган (балки ундан ҳам камдир). Бугун мамлакатимизда, адашмасам, бир ярим мингдан зиёд газета-журнал чоп этилади. Бундан ташқари, у даврда ягона ахборот манбаи матбуот ва радио-телевидение бўлган. Бизда интернет ёки ижтимоий тармоқлар бўлмаган. Бу ҳолатда босма нашрларга эҳтиёж катта бўлган-да.\n— Айни пайтда журналист(ика)нинг оёғига тушов бўлаётган омиллар нимада?\n— Бугун журналист учун ҳеч қандай ғов йўқ, деб ўйлайман. Унинг оёғига тушов бўладиган катта муаммони кўрмаяпман. Фикр эркинлиги дейсизми, ҳақ гапни гапириш, маълумот олиш ёки эълон қилиш… ҳаммаси очиқ ва эркин. Баъзида ўйлаб қоламан. Журналистлар учун қанчалаб танловлар, рағбат ва мукофотлар жорий этилган. Биз шунга муносиб жавоб бера оляпмизми, халқнинг дардини ёза оляпмизми? Халқнинг дардини ёзиш керак, фақат асосли бўлса. Кимнидир бировга хусумати бўлса, “бу одамнинг дарди бор экан”, деб ёзиб кетавермаслик лозим. Йўқса, журналистнинг обрўси, таҳририят мавқеи тушиб кетиши мумкин.\n— Боя ўзингиз айтган гап: вақтида миллионга яқин нусхада чоп этилган нашрда масъул котиб бўлиб ишлагансиз. Айтингчи, мисол учун, ўша нашр шу кеча-кундузда сизга топширилса, унинг ададини ҳеч қурса эллик мингга чиқара олармидингиз?\n— Кечирасизу, нега фалон рўзнома ўтган асрда миллион нусхада чиқиб, бугун адади жуда кам, деган қарашни мен мутлақо тушунмайман. Яъни, аввал юз минг ададда чиққан газета бугун ҳам ўшанча чиқиши шарт эмас. У даврни қайтариб ҳам бўлмайди, у пайтга ҳавас ҳам қилмаслик керак. Аксинча, бугунни ва келажакни ўйласак, ўзимиздан нимадир қолдиришни ўйласак, мақсадга мувофиқ бўларди. У қанча нусхада чиқиши асосий масала эмас. Ҳамма гап муайян нашрни одамларга етиб бориши ёки бормаслигида, уни ўқилиш ёки ўқилмаслигида. Айни шу жиҳатларни ҳисобга олишимиз лозим. Минглаб нусхада чиққан газетани одамлар мажбурлиги ёки зерикканидан ўқигани яхшими ёки кам ададли газетани одамлар талаб қилиб, қўлма-қўл ўқиганими?\n— Китоблар-чи, китобларнинг адади оширилса, балки уларнинг нарх-навоси арзонлашган бўлармиди?\n— Йўқ, менимча, бу билан ҳеч нимага эришиб бўлмайди. Бошқа йўлини топиш керак. Масалан, илгари китоблар 100-120 минг ёки ундан ҳам зиёд ададда чоп этиларди. Бугун бўлса, икки-уч минг нусхани биз катта адад, дея баҳолаяпмиз. Айтайлик, озарбойжонларнинг Анор деган машҳур ёзувчиси бор. Унинг номи бутун дунёда машҳур. Асарлари ўтган асрда бир неча миллион нусхада чоп этилган. Яқинда у менга Москвада нашрдан чиққан икки жилдлик янги китобини совға қилди. Хоҳ ишонинг, хоҳи йўқ, китобнинг адади атиги беш юз нусха.\n— Интернет замони келди, босма нашрлар керакми, деган гаплар тез-тез қулоққа чалинаяпти. Бу гапга муносабатингиз қандай?\n— Ҳа, бугун босма нашрларнинг куни битди, деб жар солаётганлар бор. Мен бу фикрга умуман қўшилмайман. Чунки матбуот — тарих. Айтайлик, бундан 50-60 йил олдин чиққан газета ва журналларни ё бўлмаса, ўзбек матбуотига тамал тоши, дебоча бўлган жадидларимизнинг “Ойина” журнали, “Тараққий” рўзномаларини бир варақлаб кўринг, ўша даврни ҳис қилмайсизми? Нафақат даврни, балки ўша пайтдаги одамларнинг тафаккури, фикрлаши, дунёқараши, яшаш тарзи билан ҳам айнан матбуот орқали танишишингиз мумкин. Бугун биз қилаётган меҳнатлар ҳам тарихга муҳрланяпти. Қачондир келажак авлод бизни ҳам газета ва журналлар орқали эслайди. Шу боис, босма нашрлар ҳеч қачон ўлмайди. Интернет сайтлари ёки ижтимоий тармоқлар керак, албатта. Бу замон талаби. Фақат босма нашрлар билан интернет бир-бирига халал бермаслиги лозим. Халал бермайди ҳам. Масалан, замонавий кийимлар чиқди, деб чопондан воз кечган ёки фақат “Fast Food” билан овқатланиб, паловдан юз ўгирган одамни топа оласизми? Ҳаётимизда ҳар бирининг ўзига яраша ўрни бор. Асрлар давомида қон-қонимизга сингиб кетган миллийлигимиздан, анъаналаримиздан ҳар қанча замонавий бўлмайлик, воз кеча олмаймиз, воз кечмаслигимиз шарт.\n— Ўз вақтида “Гулистон” журналида эълон қилинган адабий-танқидий мақолалар ҳалигача тилга олинади. Чунки у адабиётга, жамиятга баралла муносабат билдирадиган йирик нашрлардан бўлган. Бугун, афсуски, кўнглингизга олмангу, шунчалик дея олмаймиз. Айни пайтда жамиятимизда “Гулистон”нинг ўрни қай даражада?\n— Журналга бош муҳаррир бўлиб келганимда, биринчи навбатда ўша машҳур бўлган пайтлардаги сонларини олиб, бир сидра варақладим. Ва ўзим учун тегишли хулосалар чиқардим. Охирги бир йилда чиққан сонлари билан танишинг-чи, ўзгариш бормикан. Бу гапим билан “қойиллатиб қўйдик”, демоқчимасман, аксинча, ҳаракат қилаётганимизни айтмоқчиман, холос. Вилоятлардан қўнғироқ қилишади, мақолаларга фикр билдиришади. Кимдир ўз ижодидан жўнатади. Мана шунинг ўзи бекорга ишламаётганимиздан, “Гулистон” кимларнингдир ҳаётида ҳалиям ўз ўрнига эгалигидан далолат. Биз учун муҳими шу. Албатта, бугун бозор иқтисодиёти даврида матбуот бозорида ўрин топиш осон эмас. Кичкинагина жамоамиз шу йўлда астойдил ҳаракат қиляпти, билмадим, уддалаяпмизми ёки йўқ, бу ёғи муштарийларга ҳавола.\n— Фаолиятингиз давомида катта ёзувчилар, соҳа дарғалари билан ишлашга муяссар бўлгансиз. Бугун негадир ана шундай устоз-шогирдлик ришталари узилиб қолганга ўхшайди. Бунга сабаб нима деб ўйлайсиз?\n— Биласизми, мен ўзимни жуда бахтли ва омади бор инсонлардан ҳисоблайман. Негаки, Асқад Мухтор, Одил Ёқубов ва адабиётимизнинг бошқа йирик вакиллари билан бирга ишлаганман. Саволингизга келсак, устоз-шогирдлик анъанаси йўқолган, деяпсиз. Айтинг-чи, устоз шогирдни қидирадими ёки шогирд устозними? Ким кимни топиши керак? Масаланинг ечими айнан шу ерда. Ғафур Ғулом, Ойбек, Шароф Рашидов, Миртемир домла, Абдулла Қаҳҳор, Зулфия, Асқад Мухтор ва бошқа устозлар кўплаб ёш ижодкорларнинг бошини силаган. Лекин барибир, ёшлар устознинг ёнига ўзи бориши керак. Агар устоз ёрдам беришдан бош тортса, бу — бошқа гап. Кечирасизу, ёшларнинг ўзи устозни изламаганидан кейин, неча йиллик тарихга эга, илдизи мустаҳкам бутун бошли устоз-шогирд анъанаси барҳам топиши ҳеч гап эмас.\n— Ўзингиз-чи, ёшлар билан қандай ишлайсиз?\n— Узоқ йиллар газетада, Ўзбекистон Миллий ахборот агентлигида турли лавозимларда ишладим, ишлаяпман. Ёнимга ёшлар қўлида журналист деган дипломини, турли нашрларда чиққан мақолаларини, ҳатто китобини кўтариб келади. Афсуски, кўпчилиги, гапни салом-аликдан олдин маош қанчалигини сўрашдан бошлайди. Уларнинг китоб, газета-журналларига эътибор бермайман-да, қўлига ручка ва оқ қоғоз бериб, ўз таржимаи ҳолини ёзиб беришини сўрайман. Афсуски, айримлари ҳатто таржимаи ҳолини ҳам тўғри ёза олмайди.\n— Келинг, шу ўринда ўзингиз илк бора матбуотга кириб келган пайтларни ҳам бирровга эслаб ўтсак. Бу жараён сизда қандай кечган?\n— Мен матбуотдаги илк фаолиятимни курьер — ташувчиликдан бошлаганман. Ўшанда газетада ишлаяпман, деб ўзимга сиғмаганман, учиб юрганман! Ана ўшандаги қувончимни тасаввур қилолмайсиз ва уни ҳеч нарсага алишмайман. У пайтда таҳририятда ишлаш шараф, ўз навбатида мураккаб эди. Бугунгига ўхшаб униси бўлмаса буниси деб, енгилнинг остидан, оғирнинг устидан ўтилмасди.\n— Демак, ҳамма айб ёшларда, шогирдларда экан-да?\n— Йўқ, фақат ёшларни, шогирдларни айбламоқчимасман. Қарс икки қўлдан чиқади. Буни, албатта, йўлга қўйиш лозим. Ўзим мисолимда оладиган бўлсак, ёнимга нимадир ёзиб келган ёшлар ишларини ҳамиша ручка билан тузатаман. Мақсад: хатосини билсин, кўрсин. Нимага бу жумламни ўчирибди, нега бу ерга фалон сўзни киритибди, деб ўйласин, мулоҳаза қилсин. Чунки ўзим шундай тарбияланганман, тобланганман.\n— Журналнинг таҳрир мактаби ҳам алоҳида мавзу. Таҳрир жараёнлари билан боғлиқ хотираларингиз билан бўлишсангиз?\n— “Ўзбекистон адабиёти ва санъати” газетасида халқимизнинг улуғ ёзувчиларидан бири Асқад Мухтор бош муҳаррир бўлганида мен масъул котиб эдим. У киши кичкина хабар ёзса ҳам менга кўрсатарди. Агар унга қалам теккизмай қайтариб берсам, “Ўқидингизми? Нега ҳеч нарсани ўзгартирмадингиз?”, дея койирди ҳатто. “Асқад Мухтор ёзган нарсага тегиниб бўлмайди, деб ўйладингизми? Асқад Мухтор ҳам сизга ўхшаган қаламкаш”, деб таҳрир қилишимни сўрарди. Ҳеч қачон мен ёзувчиман, менинг романим, менинг асарим, демас эди. Оддийликда гап кўп. Одам манманлик қилмаслиги керак, деб ўйлайман. Мана, калаванинг учи қаерда. У буюк ёзувчи ёки даҳоми, ким бўлса ҳам, аввало, том маънода инсон бўлсин! Ҳамма ҳам хато қилади. Фақат кўпчилик айбини тан олмайди, холос…\nУстозлар нимамизнидир тузатиб, таҳрир қилиб берса, бу хатони такрорламаслик учун нималар тузатилганини синчиклаб ўрганардик. Ҳозир-чи, шундайларни кўрдик, агар ёзган нимарсасини таҳрир қилсангиз инсофи бўлса, индамайди, акс ҳолда “буни нега қисқартирдингиз”, деб пўписа қилишдан ҳам тоймайди.\n— Очиғини айтганда, ҳозир матбуотдан нафақат халқ, балки шу соҳада ишлаётганлар ҳам қониқаяпти, деб айтиш қийин. Сўз эркинлиги бор, цензура йўқ, аммо жасоратли журналистлар қаерда?\n— Бугун журналистга тақиқ йўқ, цензурага йўл қўйилмайди, фикр эркинлиги бор. Соҳа ўзи кутган даврга келди. Энди журналистдан маҳорат ва энг асосийси, жасорат талаб этилади. Ҳали айтганимдек, ўз таржимаи ҳолини тўғри ёзиб беролмайдиган одам қанақа мақола ёзиши мумкин? Масала тизимга бориб тақаляпти. Назаримда соҳани оёққа турғазишни мутахассис тайёрлаш тизимини такомиллаштиришдан бошлаш керак. Сўнгги йилларда журналистикага етарли даражада эътибор қаратиляпти, алоҳида университет очилгани ҳам фикримиз исботи. Бу ишлар ҳали ўз мевасини беради, дея ишониб, умид қилиб турибмиз, бу ёғи энди вақт ҳукмига ҳавола.\n— Журналист кадрлар тайёрлашда кўнглингизга тугиб қўйган таклифларингиз борми? Сизнингча, тизимни қандай такомиллаштириш мумкин?\n— Президентимиз ташаббуси билан Журналистика ва оммавий коммуникациялар университети ташкил этилди. Бу яхши. Соҳага етарли даражада эътибор берилмоқда. Яна бир масала борки, журналистика соҳасида дарс бераётган ўқитувчилар матбуотда қанчалик фаоллигига, газета-журнал, китоб ўқиш-ўқимаслигига ҳам аҳамият бериш шарт. Негаки, ўзи намуна бўлмай, талабадан матбуотда фаол қатнашишни, уни кузатиб боришни талаб қилиб бўлмайди. Қуш уясида кўрганини қилади. Талабаларнинг таҳририятларда ўтадиган амалиётига жуда катта эътибор бериш зарур.\n— Бугунги байрам муносабати билан соҳа вакиллари ва ҳамкасбларимизга байрам тилакларингиз…\n— Аввало, журналист ўз виждони олдида ҳалол бўлсин. У танлаган соҳа тўртинчи ҳокимиятлигини ич-ичидан ҳис этиб, чин юракдан меҳнат қилсин. Унга халқ ишонибдими, чин маънода инсонларнинг дардини кўтариб чиқсин. Мана шу машаққатли йўлда матбуот ва оммавий ахборот воситалари ходимларига, барча ҳамкасбларимизга куч-қувват тилайман, уларни касб байрами билан чин юракдан табриклайман. Халқ олдида ҳар доим юзимиз ёруғ бўлишига тилакдошман!\n—Мазмунли суҳбатингиз учун ташаккур!\nАбдулазиз Аҳмедов суҳбатлашди.\nPrevious Китобни унутган авлодга ёзиш изтироби\nNext Мавлон Умурзоқов: “Сиёсатчи ҳам романтик бўлмоғи керак”\nКасалликнинг илдизи қаерда? Аҳолининг 30 фоизида юқори қон босими, 46 фоизида эса холестерин кузатилмоқда\nЖимжит юрак туғёнлари\n1 hafta oldin behzod 89\nМетро эшиклари қайси томондан очилади?\nДарс ўйин эмас! Лекин дарсда ундан фойдаланса бўлади\nБўри билан “қариндош” одам ёхуд ўттиз бир марта илон чаққан морбоз


ҚАДИМ ДЕНОВНИНГ ҚИЁФАСИ ЎЗГАРМОҚДА - Ўзбекистон овози газетаси\nодамлар кўнглида ҳам ўзгариш бўлмоқда\nСурхондарё вилоят маркази Термиздан 150 километр олисда жойлашган Денов тумани ҳудудида сўнгги уч йилда амалга оширилган ислоҳотларни одамлар тарихий ишлар, деб таърифлашмоқда. Айниқса, савдо-сотиқ, ҳунармандчилик, деҳқончилик, чорвачилик билан бир қаторда саноат, ишлаб чиқариш, кичик бизнес, қурилиш ва бунёдкорлик ишларига ҳам алоҳида эътибор қаратилаяпти.\nОбодлик кўнгилдан бошланади. Кўнгли обод инсон ўз юртини гулу гулзорга, боғу бўстонга айлантиради. Бугун Деновда бўлган киши бунга ишонч ҳосил қилиши табиий. Қадим юртда кўнгли обод, бунёдкор одамлар яшамоқда, меҳнат қилмоқда, келажак пойдеворини қўймоқда.\nПрезидентимиз Шавкат Мирзиёев ўтган йилнинг 17 октябрида Сурхондарёга ташрифи чоғида Денов туманида бўлиб, ҳудудни комплекс ижтимоий-иқтисодий ривожлантириш дастурини амалга ошириш бўйича кўрсатмалар берган эди. Шунга асосан, жорий йилнинг 9 апрелида давлатимиз раҳбарининг «2020-2022 йилларда Сурхондарё вилоятининг Денов тумани ва унинг марказини комплекс ижтимоий-иқтисодий ривожлантириш тўғрисида»ги қарори қабул қилинди.\nХўш, қарор ижросини таъминлаш борасида ҳудудда қандай ишлар амалга оширилмоқда? Шу мақсадда мутасаддилар, фаоллар ва юртдошларимиз билан суҳбатлашдик.\nБахтиёр Ибатов, Денов тумани ҳокими:\n– Ҳозирги кунда туманда 386 минг нафардан ортиқ аҳоли истиқомат қилади. Шўрчи, Олтинсой, Сариосиё ва Узун туманлари аҳолиси ҳам савдо юмушлари билан туманимизга келади. Бир сўз билан айтганда, ҳудуд азалдан ўзига хос марказ ҳисобланган. Бу эса ижтимоий, маданий, иқтисодий ва бошқа муаммоларни келтириб чиқаргани ҳақиқат. Масалан, турли иншоотларнинг пала-партиш қурилгани транспорт ва йўловчилар ҳаракатида қийинчиликни юзага келтирарди. Айни чоғда шаҳар қиёфасини ҳам бузиб турарди.\nДенов тумани ва унинг марказини комплекс ижтимоий-иқтисодий ривожлантириш тўғрисидаги ҳужжат 7 банд ва 16 йўналишдан иборат бўлиб, уч йилда 505 та лойиҳани амалга ошириш кўзда тутилган. Жумладан, саноат соҳасида 51, хизмат кўрсатишда 46, қишлоқ хўжалигида 50, йўл-транспорти бўйича 67, ичимлик суви ва канализация тармоғига доир 11, электр энергия тизимида 105, газ таъминоти бўйича 22 лойиҳа амалга оширилади. Бундан ташқари, ахборот-коммуникация, мактабгача таълим, умумтаълим мактаблари, соғлиқни сақлаш, спорт, маданият, ободонлаштириш, кўп қаватли уй-жойлар қуриш, иситиш тизими каби йўналишларда 140 га яқин лойиҳа ҳаётга татбиқ қилинади. Шу билан бир қаторда, деҳқон бозори ва унинг атрофидаги хизмат кўрсатиш объектлари, йирик саноат корхоналари, марказий жомеъ масжиди туман марказидан кўчирилиб, замонавий кўп қаватли уй-жойлар, кўркам савдо ва ижтимоий-маиший хизмат кўрсатиш шохобчалари ҳамда “ақлли бекат”лар қуриш кўзда тутилган. Бунёдкорлик ва яратувчанлик ишларига 3 триллион сўмдан ортиқ маблағ йўналтирилиши режалаштирилган.\nБу эзгу мақсадлар ўз вақтида беками-кўст амалга оширилиши учун ишга қатъий киришганмиз.\nЮсуп Зиёев, Ўзбекистон Қаҳрамони, Ўзбекистон ХДП фаоли:\n– Туманимиздаги меъморий ёдгорликлар, бетакрор осори-атиқалар, ноёб мадрасаю хонақоҳлар нафақат маҳаллий аҳоли, балки хорижлик сайёҳларни ҳам мафтун этиб келмоқда. Асрлардан сўзлагувчи ана шундай мажмуалардан бири Саид Оталиқ мадрасасидир.\nСангардак ва Сурхон дарёси оралиғида жойлашган бу мадраса ХVI асрда бунёд этилган. Икки қаватли мажмуада 114 та ҳужра бўлиб, меъморий қурилиши, шакли ҳамда бетакрор кўриниши билан вилоятда ягона ҳисобланади. Бухородаги Кўкалдош ва Мир Араб мадрасаларига ўхшаб кетадиган обиданинг пойдевори 5,5 метр бўлиб, пишиқ ғиштлар ўзига хос усулда терилган. Ўз даврида мадрасада 400 га яқин илму толиб таҳсил олган.\nНафақат мамлакатимиз, балки Марказий Осиёда ҳам машҳур бўлган илм маскани тоталитар тузум даврида ёпиб ташланганди. Мустақиллик шарофати билан атрофи ободонлаштирилган бўлсада, қурилиш-таъмирлаш ишларини олиб бориш зарурати юзага келганди. Давлатимиз раҳбарининг ташаббуси билан Саид Оталиқ мадраса мажмуаси ҳамда Ҳожа Алоуддин Аттор меъморий обидаси таъмирланадиган бўлди.\nБахтиёр Аҳроров, Денов туманидаги 4-касб-ҳунар коллежи директори, халқ депутатлари Сурхондарё вилоят Кенгашидаги Ўзбекистон ХДП гуруҳи аъзоси:\n– Денов тумани 1926 йил 29 сентябрда ташкил топган бўлиб, ўшанда 15 минг нафарга яқин аҳоли яшаган. Ҳозирги кунда бу кўрсаткич қарийб 390 мингни ташкил қилмоқда. Шундан келиб чиққан ҳолда айтадиган бўлсам, ўтган асрнинг бошларида қурилган Денов деҳқон (озиқ-овқат) бозори бугунги кун талабига жавоб беролмай қолганди. Йўллар атрофида ноқонуний автотураргоҳлар ташкил қилингани тирбандликни келтириб чиқарган. Халқимиз ёғин-сочинли кунларда кўлмак сув кечган бўлса, ёзнинг чилласидаги чанг ва ғуборлар дилни хуфтон қиларди.\nҚарор ижросини таъминлаш мақсадида яқинда “Номозгоҳ” маҳалласи ҳудудида замонавий бозор фойдаланишга топширилди. Янги мажмуада 1300 ўринли савдо растаси ва 43 савдо дўкони қурилган бўлиб, харидор ва сотувчилар учун барча зарур шароитлар яратилган. Автотураргоҳлар ишлаб турибди. Бундай хайрли ва эзгу ишлар халқимизнинг турмуш шароитини янада яхшилашига ишонаман.\nАбдураҳмон Мардонов, Денов туманидаги 5-мактаб директори, Ўзбекистон ХДП фаоли:\n– Тор жойда томоша, деганларидек аввалги бозорни кенгайтириш имкони йўқ эди. Шунинг учун айрим тадбиркор ва деҳқонлар “Қизилсув” дарёси кўпригининг устида, йўлакларда, шахобчалар рўпарасида савдо қилишга мажбур бўлган. Натижада, кўчалар, ариқлар, бино ва иншоотлар рўпарасида чиқинди уюмлари тўпланиб қоларди.\n“Қизилсув” дарёси устидан ўтувчи “Гулистон” ва “Лолазор” маҳаллаларини боғлайдиган янги кўприк қурилиши бошланди. Бу нафақат деновликлар, балки, Олтинсой, Сариосиё ва Узун туманлари аҳолиси учун айни муддао бўлди, деб биламан. Яқин келажакда фойдаланишга топширилиши кўзда тутилган “4р-108” Денов айланма йўли ва “М-41” “Бишкек-Термиз-Душанбе” автомобиль йўли ҳам тараққиёт ва ривожланишга хизмат қилади.\n– Туманимизда олиб борилаётган бу ишлардан аввало партиямиз электорати кўпроқ манфаат кўради. Ҳозирги бунёдкорликлар ва яратилаётган савдо, маиший хизмат тармоқлари бандлик муаммоси ечимига хизмат қилади. Уй-жойлар кўп қурилса, арзонлашади, уйли бўлиш имкониятини кенгайтиради. Деновнинг қиёфаси ўзгарса, одамларнинг кўнглида ҳам ўзгариш бўлади, албатта. Бу ўзгаришнинг аҳамияти катта, қадри баланд.


Янги Зеландия аҳолидан қуролни қайта сотиб олишга 130 млн доллардан кўпроқ маблағ сарфлайди\nЯнги Зеландия ҳукумати 15 март куни Крайстчерчдаги масжидларга ҳужумлардан кейин тақиқланган яримавтоматик қуролни аҳолидан қайта сотиб олиш кампаниясига 130 млн доллардан кўпроқ маблағ сарфлайди. Бу ҳақда “Нью Зиленд геральд” нашри мамлакат полиция вазири Стюарт Нэшга иқтибос келтирган ҳолда маълум қилди.\nНэшнинг айтишича, аҳолидан юзлаб турдаги қурол, катта сиғимли ўқдонлар ва бошқа ўқ-дориларни сотиб олиш режалаштирилган. Бу мақсадлар учун бюджетда 190 млн Янги Зеландия доллари (123 млн доллар) кўзда тутилган. Яна 18 млн Янги Зеландия доллари (11,6 млн доллар) қуролни йиғиб олишга сарфланади.\nТаъкидланишича, полиция сотиб олинадиган қуроллар ва уларнинг сотиб олиниш нархи кўрсатилган рўйхатни эълон қилади. Қурол учун таклиф қилинадиган нарх унинг бозор нархининг 95 фоизгачасини ташкил қилиб, 10 минг Янги Зеландия долларигача (6,4 минг доллар) етиши мумкин. Компенсация қиймати қуролнинг ҳолатига ҳам боғлиқ бўлади ва у тегишли рухсати бор кишиларгагина тўланади.\nҚуролни йиғиш июль ўрталарида бошланиб, 20 декабргача давом этиши белгиланган. Барча сотиб олинган қурол ва ўқ-дори йўқ қилинади.\n12 апрелда Янги Зеландия ҳукумати Крайстчерчдаги терактлардан кейин ўқотар қурол айланмасини тартибга солувчи қонунчиликнинг қатъийлаштирилишини эълон қилганди. Айни вақтда мутасадди давлат идораларида ўқотар қуролга эга 14,3 минг киши ҳақида маълумот бор.\nЯнги Зеландия иқлим инқирози сабабли фавқулодда вазият эълон қилди\nЯнги Зеландия полицияси ҳижоб услубидаги формани таништирди\nЯнги Зеландия коронавирус устидан иккинчи марта ғалаба қозонди


Нуриймон Абулҳасан: «Очиқ гапирадиган бўлсак, Facebook’ни шахсан ўзим кузатаман» | Azon.uz - Ахборот-таҳлилий портал\n4563 22:30 14.01.2019\nАввалроқ айтиб ўтганимиздек, QALAMPIR.UZ сайти Вазирлар Маҳкамаси ҳузуридаги Дин ишлари бўйича қўмита раиси ўринбосари Нуриймон Абулҳасан билан суҳбатлашиб, одамларни қизиқтирган саволларга жавоб олди.\nЖавобларни ҳеч қандай ўзгартиришсиз эътиборингизга ҳавола қиламиз.\nҚамариддин Шайхов: - Иккинчи, учинчи одамлар бор деган фикрга қўшиласизми? Кимлар улар?\nНуриймон Абулҳасан: - Албатта. Энди очиқ гапирадиган бўлсак, Facebookʼни шахсан ўзим кузатаман. Бу ерда махсус шу ишларни амалга оширадиган ва инсонларни, жамиятни, Ўзбекистонни иккига бўлишга ҳаракат қиладиган кучлар бор. Бу – хавф. Энди интернет тили билан айтадиган бўлсак, бу троллар. Троллар ўтирибди ва бу троллар қайсидир иккинчи ёки учинчи мамлакатларнинг фойдасига ишлаяпти.\nҚуръони Карим неча қисмга бўлинади, деган саволни берганимизда ўша маҳмадоналарга билмаган. Қуръонда насҳ оятлари бор, яъни бугунги кунда ҳукми тўхтаган оятлар бор. Уларни илм билан билиб олмаса, қийин бўлади. Яъни ҳукми тўхтаган оятларни ҳам интернетга қўйиб, уларга шарҳ бераётганларни кўрдик. Лекин қандай қилиб беради? Қуръони Карим нозил қилинган пайтида 23 йилда ҳар битта оят воқеага, ҳодисага муносиб нозил қилинган. Ҳар битта оятни бугунги кунга талқин қила олмаймиз. Бу мумкин эмас. Чунки у манзилли туширилган. Воқеа учун, ҳудуд учун туширилган. Ўша улар узуқ-юлуқ олаётган шароитда кўрадиган бўлсак, бугунги кунга нозил қилинган экан деб ўйлаб қоласиз. Асли адашиш ҳам ана шунда. Олим инсон бундай нарсаларни қилмайди. Агарда олим бўлса, у даъво қилса тафсир илмини ёзсин, тақдим қилсин. Бутун дунёга ошкор қилсин. Тафсир билан шу даражага етганини исботлаб берсин.\nҚамариддин Шайхов: - Мана илмсизлик деяпмиз-у ноқонуний диний таълимга қаршимиз. Қонунийсини қаердан оламиз?\nНуриймон Абулҳасан: - Албатта, жараён бор. Бугунги кунда расмий фаолият юритаётган ислом билим юртларида курслар мавжуд. Бу Қуръон курслари. Бундан ташқари, ана шу дастлабки маълумотларни берувчи курслар ҳам йўқ эмас. Буни сиз тўғри таъкидлаб ўтдингиз. Ҳамма бирданига шу масалани кўтарган пайтида кўпчилик ҳамма ёппасига бориб шу курсларда ўқийди деб тушунди. Лекин мана биз расмий очиб қўйдик. Ваҳоланки, ҳозирги кунда талаб у қадар катта эмас.\nДин ишлари бўйича қўмита Нуриймон Абулҳасан Махсус\n261 17:00 27.05.2020\n3074 22:15 27.04.2020\n1119 17:30 09.04.2020\nТожикистон масжидларида жамоат намози ўқишга рухсат берилди\n1561 21:28 19.03.2020\nТуркияда жамоат намозлари вақтинча ўқилмайди\n791 14:30 17.03.2020\n2380 17:40 14.02.2020


17:16 / 18.10.2017\nБугун, 18 октябрь оқшомида Чемпионлар лигасида 3-тур учрашувлари давом эттирилади. «Трибуна» ушбу учрашувдан аввал жамоаларнинг вазиятига назар ташлайди.\n«Манчестер Юнайтед» илк чемпионлар кубогини финалда айнан «Бенфика» устидан ғалаба қозониб, қўлга киритганди. Умуман бу жамоалар еврокубокларда кўп тўқнаш келишади, масалан, охиргисида, 2011/12 йилги мавсумда, гуруҳдаги ҳар икки ўйин дуранг билан якунланган ва «Бенфика» гуруҳни пешқадам сифатида якунлаганди. «Базель» билан омадсиз ўйинлар туфайли Фергюсон жамоаси гуруҳда қолиб кетган.\nЯна Моуриньо, Матич ва Линделофнинг ўз вақтида «Бенфика»га алоқадор бўлганини айтиш мумкин. «Юнайтед»ни яқин кунларда АПЛда «Тоттенҳэм» ва «Челси» билан муҳим ўйинлар кутиб турибди, шуни эътиборга олсак, Моуриньо имкон қадар 3 очко олиб, бу турнирдаги вазифани деярли ҳал қилиб қўйишга интилиши табиий.\nҲар икки жамоа ҳам «МЮ»дан йирик ҳисобда мағлуб бўлди ва «Бенфика»ни ютди. Яъни бу ўйинларга плей-оффга чиқиш учун ўзига хос плей-офф деб ҳам баҳо бериш мумкин.\nЦСКА ҳам, «Базель» ҳам ички чемпионатда пешқадамдан беш очко ортда қолган ҳолда учинчи ўринда боришмоқда. Россия чемпионатининг кучлироқ эканини тахмин қилиш мумкин, аммо «Базель» доимо рус жамоаларига қарши муваффақиятли тўп сурган. Хуллас, 2-ўрин учун ўзига хос жангни кутишимиз мумкин.\nЕЧЛдаги аввалги ўйиндан («ПСЖ»-0:3) сўнг «Бавария» бош мураббийини истеъфога чиқарди ва немисларга сўнгги ЧЛ кубогини олиб берган Юпп Хайнкес қайтарилди. Футболчилар бу ўзгаришни ижобий қабул қилдилар ва бундеслигадаги йирик ҳисоб билан исботладилар.\n«Селтик» бу гуруҳда Европа Лигаси йўлланмасидан ортиғини тасаввур ҳам қилмаса керак. Аммо бунинг учун ҳам, албатта, ўйнашга ва кутилмаган очколарни қўлга киритишга тўғри келади. Яна қачон бу жамоа бутун Европанинг кўз ўнгида бўлади? Албатта, «Бавария» ёки «ПСЖ»га қарши ўйинларда, тўғрими? Ахир шунинг учун чиқилмайдими Чемпионлар лигасига...\nАНДЕРЛЕҲТ – ПСЖ\nГуруҳдаги нариги учрашув характеридаги тўқнашув. «Андерлеҳт» ўтган мавсум Европа Лигасида бошқа бир топ клуб – «Манчестер Юнайтед» билан муносиб ўйнай олганди. Аммо ўша турнирда «Андерлеҳт» гўёки мезбон, манчестерликлар адашиб келиб қолгандилар.\nБу ер эса Европа Чемпионлар Лигаси ва рақиб «ПСЖ».\nҚОРАБОҒ – АТЛЕТИКО\nЧемпионлар Лигаси дебютанти сўнгги йиллардаги мусобақанинг энг кучли ва барқарор клубларидан бирини қабул қилади. Озарбойжонликлар у қадар қўрқмаса ҳам бўлади, «Атлетико» кўпроқ куч жиҳатидан ўзига яқинроқ ёки топ клубларга қарши кучлироқ ўйин кўрсатади. Симеоне шогирдлари аутсайдерларга қарши бироз камтарона ўйнайди.\nБир неча йил олдин Қозоғистоннинг «Астана» клуби ўз майдонида испанларга муносиб ўйнаганини эсласак, «Қорабоғ»да имконият бордек. Лекин бу сафарги гуруҳнинг таркиби кучлироқ, «Атлетико» айниқса «Қорабоғ» билан ўйинда очко йўқотишни умуман истамаслиги аниқ.\n«Челси» ички чемпионатда қаторасига икки марта мағлубиятга учради. Айтишларича, Антонио Конте сўнгги мағлубиятдан кейин ечиниш хонасида шогирдларини қаттиқ койиган ва айниқса Батшуайи мураббийнинг норозилигига учраган. Ўз навбатида «Рома» ҳам сўнгги турни муваффақиятсиз ўтказди ва «Наполи»га ўз майдонида имкониятни бой берди.\nАйтиш мумкинки, плей-офф йўлланмаси учун икки асосий даъвогар ўртасидаги ўйин жуда қизиқ кечиши кутилмоқда. Бугунги куннинг энг марказий ўйини сифатида айнан мана шу ўйинни кўрсатиш мумкин.\n«Барселона» Испанияда ҳам, Европада ҳам мавсумни бир текисда бошлади ва пешқадамлик қилмоқда. Бугунги ўйиндаги ғалаба каталонияликларни деярли плей-офф иштирокчисига айлантиради. Бу вазифани иложи борича эртароқ ҳал қилиш Валверде учун ҳам айни муддао, чунки Ла Лига тақвими энди жамоага кучлироқ рақибларни аста-секин рўпара қилишни бошлади.\nИталияликлар «Барселона»да мағлубиятга учраётганда, «Спортинг» сафарда «Олимпиакос» устидан муҳим ғалабани қўлга киритганди. Айнан ўша ғалаба бугунги тўқнашувда португалияликлар қўлидаги «кузир» бўлиб хизмат қилади. Чунки, «Ювентус» ҳали Грецияда ғалаба қозонмади. Яъни «Спортинг» «Ювентус» билан ўйинларда ижобий натижа қайд этса, плей-офф учун яхшигина имконият ҳосил қилиши мумкин. Турнир нуқтаи назаридан ушбу тўқнашув ҳам турнинг марказий ўйинлари сифатида қайд этса бўлади.\n"Бавария" "Айнтрахт" дарвозасига жавобсиз 5та гол уриб, Германия Суперкубогини қўлга киритди\n03:17 / 13.08.2018\n«Ювентус» «Бавария»ни мағлуб этди\n08:21 / 26.07.2018


10:36 / 09.03.2020 542 pdf Ўқиш режими + -\n7. Ота бир опа-сингил.\nОта бир опа-сингиллар мерос илми истилоҳида «авлодул аллот» деб ҳам аталади.\nОта бир опа-сингилларнинг мероси олти хил бўлади:\nМаййитнинг ота бир опа ёки синглиси бир ўзи бўлса, опа-синглиси ҳам, ака-укаси ҳам бўлмаса, у мероснинг ярмини олади.\nМисол учун, маййитнинг ортидан эри ва ота бир синглиси қолса, эрга ярим ва ота бир сингилга ярим тегади.\nОта бир сингиллар иккита бўлсалар, ота бир биродар бўлмаса, ота бир икки сингилга мероснинг учдан иккиси тегади.\nМисол учун, маййитнинг ортидан она бир биродарлари ва ота бир икки синглиси қолса, она бир биродарлар учдан бирни ва ота бир икки сингил учдан иккини оладилар.\nОта бир битта сингил билан бирга маййитнинг туғишган синглиси бўлса ва ота бир сингил билан ота бир биродар бўлмаса, ота бир сингил учдан иккига такмила сифатида олтидан бир улуш олади.\nМисол учун, маййитнинг ортидан туғишган синглиси, хотини ва ота бир синглиси қолди. Бунда:\nХотинга саккиздан бир;\nТуғишган сингилга ярим;\nОта бир сингилга олтидан бир;\nМероснинг қолгани туғишган ва ота бир сингиллар орасида қайта тақсимланади.\nОта бир опа-сингил бошқа билан бирга асаба ҳам бўлади. Битта ёки бир нечта ота бир опа-сингил билан бирга битта ёки бир нечта ота бир биродар бўладиган бўлса, ота бир сингиллар ҳам асабага айланадилар ва меросни «бир эркакка икки аёл ҳиссаси» қоидаси асосида бўлиб оладилар.\nМисол учун, маййитнинг ортидан ота бир опаси ва ота бир укаси қолди.\nБунда икковлари меросни «бир эркакка икки аёл ҳиссаси» қоидаси асосида бўлиб оладилар.\nОта бир опага учдан бир;\nОта бир укага учдан икки;\nАсабалар фарз соҳибларидан ортиб қолган меросни оладилар. Агар мерос фарз соҳибларидан ортиб қолмаса, ота бир сингилларга ҳам, ота бир биродарларга ҳам ҳеч нарса тегмайди.\nОта бир опа-сингил бошқага қўшилиб, асаба бўлади.\nАгар ота бир опа-сингилга қизми ёки ўғилнинг қизими, қўшилса, ота бир сингил асабага айланиб қолади ва фарз эгаларидан ортиб қолган мероснинг ҳаммасини олади.\nМисол учун, маййитнинг ортидан қизи, хотини, онаси ва иккита ота бир синглиси қолди. Бунда:\nҚизига фарз соҳибаси сифатида ярим;\nХотинига фарз соҳибаси сифатида саккиздан бир;\nОнасига фарз соҳибаси сифатида олтидан бир;\nОта бир икки синглисига асаба сифатида мероснинг қолгани тегади.\nОта бир опа-сингилларнинг меросхўрлиги эркак фарзанд меросхўрлар туфайли ҳажб бўлади.\nЭркак фарзанд меросхўрлар деганда ўғил, ўғилнинг ўғли ва шу тариқа давом этадиганлар тушунилади.\nМаййитнинг ортидан онаси, ўғли ва ота бир синглиси қолди. Бунда:\nЎғилга мероснинг қолган ҳамма қисми;\nОта бир синглисига ҳеч нарса йўқ;\n08:00 / 09.03.2020 1227\n12:30 / 09.03.2020 1690\n2280 05:00 / 19.01.2017\n1372 11:00 / 06.07.2020\n2556 05:00 / 19.01.2017\n3776 12:30 / 10.04.2019


4 август, 2020 йил, сешанба.\nИспания Ла лигаси-2019/2020, 27-тур\n7 март. соат 22:30\nЛионель Месси (81-пенальти)\n10.Лионель Месси 01.Алекс Ремиро (Д)\n24.Робин Ле Норманд\n31.Ансуман Фати 13.Мигель Мойя (Д)\nКлеман Лангле (16)\nЛионель Месси (42)\nЖерар Пике (61)\nМикель Мерино (56)\n' "Барселона" - "Реал Сосьедад" - 1:0\n90+8' Ҳакам голни бекор қилдию, ўйинни якунлади. Месси офсайд бераётган пайтда Фати бироз офсайдда қолган экан\n90+7' VAR вазиятни кўриб чиқмоқда. Гол бекор бўлиш эҳтимоли йўқ эмас\n90+6' ГООООЛ! "Барселона" қарши ҳужумга ўтди ва Фатининг узатмасидан кейин Альба бўш дарвозани ишғол қилди\n90+3' Месси рақиб жарима майдони ичида 3 ҳимоячи орасидан ўтиб кетдию, аммо тўпга етиб бора олмади\n90+1' Вуууҳ! Каталонияликлар қарши ҳужум ташкил қилишди. Альбанинг аниқ узатмасидан кейин Месси тўпни рақиб жарима майдони ичида қабул қилди. Аммо тўп ундан бироз узоқлашгани боис ҳимоячи хавфни бартараф этди\n90+1' "Сосьедад" ҳужум қилишда давом этмоқда. Улар бурчак зарбаси ишлашди\n89' Басклар бурчак зарбасини амалга оширишди. Тер Штеген мушти билан тўпни уриб юборди\n88' "Барселона"да сўнгги ўзгариш: Брэйтуэйт ўрнига Хуниор Фирпо туширилди\n85' "Барса"да ўзгариш: Гризманн ўрнига Ансу Фати туширилди\n84' "Сосьедад"да учинчи ўзгариш: Исак ўрнига Виллиан Жозе туширилди\n84' Чап қанотдан жарима майдонига кириб келган Начо Монреал йиқилди. Аммо пенальти йўқ.\n83' Месси чап томондан жарима майдонига кирди, аммо сўнгги паллада Ойарсабалга нисбатан фол ишлатди\n81' ГООООООЛ! Лионель Месси, 1:0! Дарвозабон зарба йўналишини топдию, аммо тўпни қайтара олмади\n80' Ойарсабаль сариқ карточка олди. Ҳакам билан тортишгани учун\n80' "Сосьедад" дарвозаси томон пенальти! Кутилмаган қарор!\n79' Ҳакам видеокўрик ҳудудига йўл олди. У "Реал Сосьедад" ҳимоячисининг қўлига тўп теккан вазиятни ўз кўзи билан кўрмоқчи\n78' Басклар хавфли қарши ҳужум ташкил қилишди. Монреалнинг зарбасига аниқ етишмади\n76' Гуэвара огоҳлантирилди. У Мессини ортдан йиқитди\n75' "Сосьедад" майдон марказида тўпни олиб қўйиб ҳужум ташкил қилди. Исак жарима майдонига кириб кучли зарба берди. Аммо ноаниқ\n74' "Барселона"да ўзгариш: Иван Ракитич ўрнига Артуро Видаль туширилди\n74' Ойарсабаль 16 метрдан ноаниқ зарба берди\n73' Оҳо! Исак чап қанотда Семедудан қочиб кетиб, жарима майдонига шериги томон пас берди. Пике сўнгги паллада хавфни бартараф этди\n71' Меҳмонлардан хавфли ҳужум. Ҳужумга қўшилган Начо Монреалнинг зарбаси рекошет орқали зарбага айланиб кетди. Тўп устун ёнидан ўтиб кетди\n71' "Реал Сосьедад"да ўзгариш: Льоренте ўрнига Игорь Субелдия туширилди\n68' Майдон марказида Пике ва Микель Мерино тўқнашиб кетишди. Уларга тиббий ёрдам кўрсатилди\n67' Вуууууҳ! "Барселона" яна бир ажойиб имкониятдан фойдалана олмади. Месси-Альба комбинациясидан сўнг Хорди олис устун томон пас берди. Ракитич тўпга ташланди, аммо ета олмади\n65' "Барса" кетма-кет 2та бурчак зарбасини амалга оширди. Такрорий ҳужумдан пайтида Мессидан пасидан кейин Пике бош билан зарба берди. Ремиро тўпни эгаллади\n65' Вууууҳ! Каталонияликлар яхши паслар билан рақиб жарима майдонига кириб келишди. Ракитич 12 метрлардан кучли зарба берди. Алекс Ремиродан ажойиб сэйв!\n61' Жерар Пике огоҳлантириш олди.\n60' Вуууҳ! Альба юқоридан узатма берди. Гризманн бош билан тўпни Месси йўлига ташлаб берди. Леонинг зарбасидан кейин тўп юқорига кўтарилиб кетди\n59' "Сосьедад"да ўзгарши: Барренеткчеа ўрнига Ойарсабаль туширилди\n58' "Сосьедад" футболчиси ажойиб имкониятдан фойдалана олмади. У жарима майдонига кирди, тўпни ўнг оёғига тўғрилади ва зарба берди. Анча ноаниқ\n57' Месси йўллаган зарбани ҳимоячи бош билан қайтарди\n56' Микель Мерино огоҳлантириш олди. Мессига нисбатан фол ишлатгани учун\n55' Меҳмонларнинг ҳужуми. Эдегор "Барса" жарима майдони ичида тўпни қабул қилди, аммо зарба беришни қойиллатмади\n54' Вуууууҳ! Альбанинг чап қанотдан берган узатмасини Месси жарима майдони ташқарисида тўпни эгаллади ва ўнг оёқда зарба берди. Тўп устундан 2 метр наридан ўтиб кетди\n53' Тер Штегеннинг узатмасидан кейин Гризманн рақиб жарима майдонига кириб борди, тўпни эгаллаб ортга узатишга қарор қилди. Такрорий ҳужум пайтида эса Семеду тўпга эта олмади\n51' Басклар иккинчи бўлимда тўпни кўпроқ назорат қилмоқда\n46' Бўлимдаги илк ҳужумни "Сосьедад" ташкил қилди. Жарима майдони чизиғи устидан берилган зарба аниқ чиқмади\n45' Биринчи бўлим якунланди. Ҳозир ҳисоб — 0:0\n45' Меҳмонлар бурчак зарбасини амалга оширишди. Пике бош билан тўпни қайтарди\n43' "Сосьедад" майдон марказидан жарима тўпини ўйинга киритди. Офсайд қайд этилди\n42' Месси сариқ карточка олди. У рақиб оёғига хавфли ташланди\n40' Вуууууҳ! Учрашувдаги энг хавфли вазият юзага келди. Альба-Брэйтуэйт-Де Йонг-Месси комбинациясидан кейин Лео 10 метрдан зарба берди. Тўп устун ёнидан ўтиб кетди\n39' Де Йонг берган узатмадан кейин Брэйтуэйт жарима майдонига кириб, чап қанотдан дарвоза яқинига пас берди. Посбон тўпни эгаллаб олди\n36' Альба чап қанотдан жарима майдони ичидаги Мессига аниқ пас берди. Ҳимоячи аргентиналик футболчига зарба бериш учун имкон бермади\n33' Меҳмонлар қарши ҳужумда олис масофага узатма беришди. Тер Штеген олдинга чиқмаганида ҳужумчи ҳисобни очиши мумкин эди\n30' Бурчакдан етказилган тўпга Брэйтуэйт бош билан зарба берди. Тўп юқоридан ўтиб кетди\n29' Вууууҳ! Месси бурчакка яқин жойда рақиб ҳимоячисидан тўпни олиб қўйди ва хавфли ҳужумга асос солди. Бускетснинг узатмасидан кейин Лео яккама-якка вазиятга чиқди ва зарба берди. Тўп дарвозабондан майдонни тарк этди\n29' Брэйтуэйтнинг узатмасидан кейин Ракитич рақиб жарима майдони атрофида тўпни қабул қилди ва ноаниқ зарба берди\n27' "Реал Сосьедад" футболчилари қисқа пас билан рақиб жарима майдонига кириб келишди. Юқоридан етказилган сўнгги узатмага Исак бош билан зарба берди. Ноаниқ\n23' Тўп назорати Сетьен жамоаси томонида\n19' Меҳмонлар яхши қарши ҳужум ташкил қилишлари мумкин эди. Аммо Исак тўпни кўпроқ ушлаб қолди ва вазиятни қўлдан чиқарди\n18' Иван Ракитич офсайдда қолди\n17' Альбанинг узатмасидан кейин Бретуэйт яккама-якка вазиятга чиқиб, дарвозани ишғол қилди. Аммо у бироз офсайдда қолгани учун гол инобатга олинмади\n16' Клеман Лангле сариқ карточка олди. Португа нисбатан тактик фол ишлатилди\n15' Оҳо! Мессининг пасидан кейин Брэйтуэйт олдинги интилди, жарима майдонига кирди ва кучли зарба бера олмади. Ремиро тўпни эгаллаб олди\n10' Хавфли зарба. Мессининг узатмасидан кейин Брэйтуэйт жарима майдонига кирди, бир ҳимоячини алдади ва ўткир бурчак остида зарба берди. Дарвозабон оёғи билан тўпни майдон ташқарисига чиқариб юборди\n8' Басклар хавфли ҳужум ташкил қилишди. Ўнг қнаотдан етказилган узатмани Пике қайтариб қолди\n7' Альба олдинги чизиқ томон узатаётган Френки де Йонг томон узатма берди. Ремиро тўпни эгаллаб олди\n6' "Сосьедад" футболчиси офсайдда қолди\n4' Тер Штеген ўз жарима майдони атрофида тўпни ҳаддан ташқари кўп ушлаб, жамоаси учун қалтис ҳаракат қилмоқда. Исак жарима майдонига кириб борди, аммо зарба беришга улгурмади\n3' Ўйин темпи юқори эмас\n1' Учрашув бошланди. Тўпни ўйинга Месси киритиб берди.\n' "Барса" ўзининг шахмат шаклидаги кўк-анорранг, "Сосьедад" эса оқ-кўк йўл-йўл рангли футболкаларда ҳаракат қилишади.\n' Кике Сетьен бир нечта ўйинда ҳужумга Артуро Видални қўйган бўлса, бугун Мартин Бретуэйтни илк марта асосий таркибда майдонга туширмоқда.\n' "Барселона" класикодаги мағлубиятдан кейин навбатдаги ўйинни ўтказаётган бўлса, "Соседад" бир ҳафта олдин "Вальядолид"ни мағлуб этган бўлса, ҳафта ўртасида Испания кубоги ярим финал жавоб ўйинини ўтказди ва финалга чиқди.\n' Ассалому алайкум, қадрли футбол мухлислари! Испания чемпионатининг 27-тури доирасида марказий учрашув "Камп Ноу"да бўлиб ўтади. «Барселона» ўз майдонида «Реал Сосьедад»ни қабул қилмоқда.


ПАНДЕМИЯ ШАРОИТИДА ҚАРШИ ШАҲРИДАГИ 2492 ТА КОРХОНА ФАОЛИЯТИНИ ТЎХТАТГАН\nКоронавирус пандемияси шароитида аҳоли ва тадбиркорлик субъектларини қўллаб-қувватлаш бўйича қандай ишлар қилинди?\nКарантин чекловлари сабаб вилоят марказида қанча киши ишсиз қолди?\nСубсидия асосида шаҳарда неча кишига уй берилади?\nМазкур саволларга Журналистлар уйида Қарши шаҳар ҳокими Нормўмин Холбоев иштирокидаги брифингда алоҳида тўхталиб ўтилди.\n- “Саховат ва кўмак” умумхалқ ҳаракати доирасида эҳтиёжманд оилаларни қўллаб-қувватлаш мақсадида Қарши шаҳрида ҳомийлик ва хайрия ёрдамларини мувофиқлаштирувчи марказ ташкил қилиниб, 3210 та оилага 561 миллион сўмлик моддий ёрдам кўрсатилди, - деди Нормўмин Холбоев. – Қолаверса, бу хайрли ишдан тадбиркорлар ҳам четда турмади. Мисол учун, “Нахшаб антиқа савдо” МЧЖ, “NR Construction and Design” корхонаси 50 тадан оилани, “Чилонзор парранда маҳсулот” МЧЖ 40 та оилани уч ой давомида оталиққа олиш ташаббуси билан чиқди.\nҚайд этилишича, карантин жорий қилингунга қадар Қарши шаҳрида 1454 нафар ишсиз фуқаро рўйхатга олинган бўлса, карантин шароитида ишсизлар сони 4854 нафарга етди. Манзилли ишлар асосида уларнинг 1861 нафари бандлиги таъминланди.\nҚарши шаҳрида карантин эълон қилингунга қадар юридик шахс мақомидаги 4177 та тадбиркорлик субъекти фаолият кўрсатган ва карантин даврида 2492 та корхона фаолиятини тўхтатган.\nПрезидентнинг 2020 йил 19 мартдаги фармони билан берилган имтиёз ва имкониятлар натижасида фаолияти тўхтаб қолган субъектларнинг 2092 таси иши санитария-гигиена қоидаларига амал қилган ҳолда тикланди ва улардаги 15 минг 415 ходим ўз ишига қайтди. Ҳозирга келиб иши тўхтаб турган бошқа корхоналар ҳам тўлиқ ўз фаолиятини бошлади.\nТадбир давомида ОАВ вакиллари томонидан Ерқўрғон бозорида бажарилаётган ишлар, Одина масжидида ҳунармандлар бозори фаолияти қачон йўлга қўйилиши, йўл, ичимлик суви таъминотига оид масалаларда саволлар берилди.\nМаълумки, даромади юқори бўлмаган шахсларга ипотека кредитлари асосида уй-жой сотиб олишлари учун бошланғич бадал ёки кредит фоиз тўловларининг бир қисмини қоплаб бериш мақсадида субсидия берилади. Брифингда айтилишича, Қарши шаҳрида 251 киши шундай имтиёзга эга бўлади.


ХХ аср янги ўзбек шеъриятида идеал муаммоси\nHome icon Бош саҳифа»Адабиётшунослик»Адабий суҳбатлар»ХХ аср янги ўзбек шеъриятида идеал муаммоси\nШеъриятдаги идеал масаласи жуда мураккаб, кўп қиррали. У ҳамма даврлар учун муҳим ҳисобланиб келган. Фақат ўз қиёфасини ўзгартириб-турланиб турганлиги боис идеални ҳар доим ҳам сувнинг юзасида учратиш мумкин эмас. Аслида-чи? Аслида, у гоҳ идеал-қаҳрамон, гоҳ эса идеал-ғоя – мафкура сифатида яшаган, яшайди. Идеал масаласига нафақат кунимизда, балки қадимда ҳам жиддий эътибор қилинганини эътироф этиш жоиз. «Мифологик афсоналар генезисининг қадимий илдизлари оила, уруғ, қабила эътиқодларига бориб боғланади. Хусусан, афсоналар асосини ибтидоий инсон ҳаёти, номаълум ҳодисаларга жавоб топишга уриниш, эътиқодий тушунча, тасаввурлар яратишга, шунингдек, момақалдироқ, чақмоқ, бўрон, зилзила, сел каби ғайриоддий кўринган ҳодисаларга қарши кураша оладиган ғайритабиий паҳлавонларни (таъкид бизники – У.Ҳ.) излаш, аждодлар руҳига сажда қилиш, нотабиий кучга сиғиниш, илоҳий қудратга ишонч, ҳимматига топиниш кабилар ташкил этган» деб ёзади проф. Комил Имомов «Мифологик афсоналар» деб номланган мақоласида. Демак, ўша ибтидоий жамоа одамлари ҳам ҳаётда юз берган чигал муаммоларни ечишда ўзларига маънан куч берувчи идеал қаҳрамонларга – ғайритабиий паҳлавонларга ботиний эҳтиёж туйган.\nИдеал тимсолий-ҳиссий шаклда акс эттирилгандагина унинг бадиий талқини тўғрисида гап бориши мумкин. Ижтимоий, маънавий, эстетик идеалларнинг бадиий идеалга айлантириш учун санъаткор анча-мунча йўлни босиб ўтган бўлиши керак. Энг катта шоирларимиз ижодида ҳам баъзан бадиий қиёмига етмай шеърга кўчган ижтимоий, гуманистик мазмундаги идеалларга дуч келиш мумкин. Истиқлол, озодлик, юрт қайғуси билан боғлиқ ижтимоий сиёсий-идеалларнинг анчайин ялонғоч ифодасини кўпроқ ХХ аср аввалидаги шеъриятимизда кузатса бўлади. Демак, ҳар қандай идеал шоир томонидан эстетик англанган бўлиб, бадиий жиҳатдан камолга етгандагина чинакам санъат ҳодисасига айланар экан. Қандай идеаллардан маънавий куч олганига қараб шоир яшаган давр залворини чамалаш мумкин бўлганидек, шу идеалларнинг қай даражада бадиий талқин топганидан келиб чиққан ҳолда унинг санъаткорлик маҳорати баҳоланади. Бу жиҳатдан Чўлпоннинг “Бинафша”, “Кўнгил” каби шеърлари эътиборли.\nГегель, Чернышевский, Соловьёвларнинг қарашларида идеалнинг қуйидаги жиҳатлари алоҳида қайд этилади:\nА) ақл соҳасида - ҳақиқат,\nБ) ахлоқ соҳасида - эзгулик,\nВ) эстетика соҳасида – эзгулик.\nШу ўринда “ақл соҳасида ҳақиқат” дейилган тезисни бироз таҳрир қилиб, “эътиқод бобида - ҳақиқат”, ёки янаям жўялироғи, “дунёқараш соҳасида - ҳақиқат” десак, мақсадга мувофиқ қиёфа касб этгулик. Чунки “дунёқараш” “ақл”га нисбатан умимийроқ мазмундаги категория бўлгани боис кенгроқ майдонни ўз тасарруфига олабилади. Бас, шундай экан, унинг ичига ижтимоий идеаллар – одил шоҳ, адолатли жамият, ҳалолу пок инсон, садоқатли дўст каби қатор тушунчалар кириб кетади.\nЭнди идеал бобида немис олими И. Кантнинг мулоҳазаларидан келиб чиқиб, бутунлай қарама-қарши нуқтаи назарни ҳимоя қилган И. Ильинский ёзади: “Йўқ. Инсонга идеални табиат берган эмас. Идеални инсоннинг ўзи яратган. Чунки унга воқеликни нуқсонлардан тозалаш ва шуурда у(идеал)нинг ёрқин образини қуриб чиқишга интилиш хос” . Демак, олим фикрича, идеал тамомила субъектив характерга эга. Адолат юзасидан қайд этиш керакки, идеал тўғрисидаги мазкур субъектив муносабат ҳам қандайдир асосга таянади ва бу асос ҳар нарсадан олдин табиатдир. Чунки табиатда инсон ботинидаги идеални шаклланишига дастлабки чизиқларни тортгувчи ҳамма шарт-шароит мавжуд. Яъни табиатдаги уйғунлик шоир ботинидаги идеалнинг шаклланишидаги зарур омиллардан ҳисобланади.\nХХ аср инсоният учун ширин келди, деёлмаймиз. Биргина мамлакатимиз мисолида мушоҳада қиламиз: аср аввалидаги қашшоқлик, маърифатсизлик, кетма-кет юз берган инқилобларнинг таъсири, хонликлар – совет давлати – “босмачилар” учлиги ўртасидаги урушлар, ниҳоят, шўроларнинг ҳукмронлиги, улар ўтказган қатор сиёсий-иқтисодий тадбирлар (коллективлаштириш, индустрлаштириш, режалаштириш ва ҳоказолар), Улуғ Ватан уруши, шахсга сиғиниш ва унинг оқибатлари, Сталиннинг ўлими ва сиёсий илиқлик шабодаларининг эсиши, қайта қуриш, ниҳоят, Истиқлол…\nБу демакки, ХХ аср инсони ўз ҳаёт йўлида умид ва умидсизлик деган иккита қутб ўртасида жони ҳалак яшади. Натижада у худди ибтидоий жамоа одами – аждоди каби ҳаётдан идеаллар қидирди. Гоҳо идеалларда ўз орзу-армонларини мужассам кўрди, гоҳо рўёбга чиқмаган истакларини санъат ва адабиётдаги қаҳрамонлар зиммасига юклаб таскин топишга уринди.\nЮзйиллик ибтидосида миллатнинг тафаккур гуллари маърифатсизликни юртнинг энг оғриқ нуқталаридан бири деб билдилар. Улар ҳаёт ва истеъдодларини элни ўқимишли қилишга бағишладилар, маблағларини сарфладилар. Оқибат - адабиётда маърифатли киши образи пайдо бўлди. Авлоний, Сўфизода, Ибрат, Ҳамза, Фитрат, Чўлпон каби қатор шоирларнинг ижодида шу ғоя қайта-қайта ишланди. Чунончи, Фитрат «Ўгут» шеърида ёзади:\nОғир йигит, гўзал, нурли кўзингда,\nБу миллатнинг саодатин, бахтин ўқудим.\nЎйлашингда, туришингда ҳамда ўзунгда\nБу юрт учун қутулишнинг борлиғин кўрдим.\nОзодлик, Истиқлол, янги давлат қуриш каби ғоялар эса Чўлпон ва Фитрат шеърларида идеал-ғоя даражасида тараннум этилди. Вақти бўлдики, улар ҳаётдан нимаики рўшнолик кутган бўлса, ҳаммасини шу ғоя билан боғладилар. Чунончи, Чўлпон бир шеърида\nОл байроғингни, қалбинг уйғонсин,\nҚуллик, асорат – барчаси ёнсин,\nҚур янги давлат, ёвлар ўртансин,\nЎсиб Туркистон, қаддин кўтарсин!\nдеб ёзса, Фитрат\nОнам, сени қутқармоққа жонми керакдир?\nНомусми, виждон била имонми керакдир?\nдея нола чекди “Юрт қайғуси” шеърида. Идеал узоқдаги маёқ каби шоирни ўзига чорлаб туради. У кўпинча ана шу маёқдан кўнгилга тушган илиқлиқ таъсирида ҳаракат қилади. Санъаткор куйлаётган юксак қадриятлар зимнида идеалнинг ҳаракати ётади. Фақат бу ҳол ҳамма вақт ҳам кўзга ташланавермайди. Улуғ мутасаввиф Мавлоно Румий «Инсонни боғ хаёли боққа, тоғ хаёли тоққа бошлайди» деб айтади. Ўша хаёл бу ўринда ғоядир, идеалдир. Албатта, ғоя ҳар доим идеалга тенг эмас ва бундай бўлиши шарт ҳам эмас. Баъзан улар тенглашиб-бирлашиб кетади. Шунда ғоя-идеал пайдо бўлади. Бу нарса Чўлпоннинг озодлик йўлида ёзилган шеърларида ўзини яққол намоён этган. Биргина «Бинафша» шеърининг таҳлили юқоридаги иддаомизни исбот қилиши мумкиндек туюлади:\nБинафша, сенмисан, бинафша, сенми –\nКўчада оқчага сотилган?\nБинафша, менманми, бинафша, менми –\nСевгингга, қайғингга тутилган,\nБинафша, нимага бир озроқ очилмай,\nБир эркин кулмасдан узилдинг,\nБинафша, нимага ҳидларинг сочилмай,\nЕрларга эгилдинг, чўзилдинг?\nБир қарашда сўз фақат бинафша – бир чечак ҳақида кетаётгандек. Тўғри, шеърнинг юзадаги – биринчи қатламидаги маъно айнан озроқ очилмай узилиб, кўчада сотилган гул тўғрисида. Лекин шоирнинг асл муроди шугинани тасвирлашдан иборат эмас. Балки гул билан боғлиқ ғояни рамз ҳолига келтириб, асл – ички муддаони айтишдир. Ички муддао бу - эрксиз, хор-зор бўлиб кўчаларда қолган инсон ҳолининг баёни. Бинафшага мурожаат қилаётган шоирнинг кўнгил кўзи бенаво юрт кишисининг оқчага сотилган гул каби аччиқ қисматида. Қолаверса, шу дардни бутун борлиғида ҳис қилиб куяётган шоирнинг ўз тақдирида ҳам. “Бинафша, йиғлама, бинафша, кел бери, Қайғингни қайғимга қўшгил”. Демак, шоирнинг-да қисмати бинафшаникига монанд. Ахир, “қайғингни қайғимга қўшгил” хитоби бежиз айтилмаяпти. Чунки шоир шу гулни, гул тимсолидаги юрт кишиларини чексиз муҳаббат билан севади. Шу туйғу туфайли бинафшанинг бошига келган ҳар кўргулик шоирнинг қайғусидир. “Бинафша, сенинг-чун кўкрагим эрк ери, Бу ердан кўкларга учгил!” Мана, ниҳоят, шоирнинг асл муддаоси ошкор бўлди – шоирнинг кўкраги чечак учун – тутқун юрт кишиси учун эрк майдони, у бу ердан кўкларга парвоз этиши мумкин. Кўринадики, гап айланиб келиб яна Чўлпон шеъриятини ҳаракатлантирувчи бош ғоя-идеал – озодлик, эркинлик мавзусига тақалмоқда.\nОдатда, фоже ҳодисалар изсиз кетмай, одамлар онгги ва қалбида муносабат пайдо қилади. Идеаллар тахминан ана шу тарзда дунё юзини кўради. Яъни инсон жамиятда, мамлакатда ва дунёда юз бераётган зўравонликка, ёвузликка, қабоҳатга, зулмга қарши курашга бел боғлайди. Баъзан курашдан ҳеч қандай наф чиқмаса ҳам, барибир, унинг юрагидаги исён олови сўнмайди. Аксинча, муносабат ўзининг навбатдаги – иккинчи умрини яшай бошлайди: инсон аччиқ-аччиқ орзу қилади. Одамзод тарихига бир қур тафаккур нигоҳини ташлабоқ гувоҳи бўламизки, у ёки бу мамлакатнинг ижтимоий-сиёсий ҳаётидаги бурилишлар нуқтасида юрт қаҳрамонлари зиммасига жуда азим юклар ортилган бўлади. Айниқса, миллатнинг қўли етмай турган асрий орзу-армонлар қонидан бунёд этилган қаҳрамонларнинг ўрни–аҳамияти беқиёс. Ўзбек эпоси – «Алпомиш» достонининг бош қаҳрамони – Алпомиш тахминан ана шундай идеал қаҳрамондир. Бу ўринда идеал қаҳрамон – ҳар томондан тўкис, бекаму кўст образ эмас. (Эсланг, инсон сифатида Алпомишнинг ялқовлик, фикрсизлик каби бир мунча камчиликлари ҳам бўлган). Балки миллат ёки унинг алоҳида вакили – шоир яратган асардаги бош ғоя – орзу, армон билан тўйинган идеяни ўзида мужассамлаштирган идеалдир. Демак, идеал ҳаёт сўқмоқларида, унинг буҳронли – зиддиятли майдонларида адашиб - улоқиб қолганлар учун йўлчи юлдуздек гап. Идеал шоирнинг ижодий йўлини маълум маънода белгилаб беради. Бинобарин, қайсики давр шоирининг мероси дилга ўт ташласа, билингки, шу ижодкор ўз замонасининг идеалларига ошно бўлган, унга ўз асарлари ёрдамида интилган ҳисобланади. Шеъриятдаги идеал жамиятнинг бурилиш асноларида ўзини яққолроқ намоён этади. Шу нуқтаи назардан қаралганда, ХХ аср янги ўзбек шеъриятида 20-30 - йиллар даври алоҳида ўрин тутади. Бу шеърият Фитрат, Чўлпон каби улкан шоирлар номи билан боғлиқ бўлиб, юртнинг аввал чор, сўнгра шўролар томонидан босиб олинишига қарши кайфият билан суғорилган. Шоир шеърларига сингдирган ғоя – идеал ҳам асосан, озодлик, истиқлол деган сўзларни ифодалайди. Фитратнинг яна “Юрт қайғуси”, “Беҳбудийнинг сағанасин изладим”, “Шарқ”, “Ўқитғувчилар юртига” , Чўлпоннинг “Бузилғон ўлкага”, “Ёруғ юлдузга”, “Кураш”, “Кишан”, “Кўнгил” каби ўнлаб шеърлари зимнида ана шу руҳ ҳукмрон.\nМумтоз адабиётимизда марказий ўринлардан бирини эгаллаб келган диний идеал ХХ аср янги ўзбек шеъриятида бир мунча орқага чекилиб, (бу нарса большевикларнинг атеистик сиёсати билан боғлиқ жараён) ўрнини дунё ва жамиятни тубдан ўзгартиришга қаратилган ғоялар тўлдирди.\nТарих – кенг бир уфқ.\nТо шу чоққача.\nФақат бу кунги чақнаш, бу кунги –\nТўлқин ҳеч кўрилмаган.\nБу эрк тўлқини.\nҲаёт: иш, меҳнат!\nБу инқилоб – озод иш инқилоби.\nЮз мингларча нозик шоир нималар куйлади?\nЮзмингларча “нозик шоир”ларникидан тамомила ўзга йўлни танлаётган шоирни бошқариб, йўналтириб турган куч – даҳрийлик ва инқилоб этагини тутган шўролар даври эди. Чунки 30-йилларга келиб, Совет ҳокимияти оёққа туриб олди. Ижоддаги эркинлик ўтмишга айланди. Адабиёт юқоридан туриб бошқарила бошланди. Натижада тоталитар қадриятлар ижодкорнинг маънавий оламига тиқиштирилди. Шоир иккиланиб қолди. У инсон ва ижодкор сифатида бурун меҳр боғлаган ўз идеалларидан воз кечишга, ҳукмрон партия чизиб – дастуриламал қилиб қўлига тутқазган ғояларга – партияга, ғоят мавҳум эшитиладиган умумхалқ манфаатларига, социализм пойдеворини мустаҳкамлашга, ишчи-деҳқонлар синфига сидқидилдан хизмат қилишга йўналтирилди. (Бу ҳаракатда олдин мажбурият, кейин эса ихтиёрийлик бор эди). Ғафур Ғулом, Ойбек, Ҳамид Олимжон, Шайхзода, Миртемир, Зулфия каби истеъдод эгаларининг ижодларида пайдо бўлган талай замонасоз шеърлар шу кайфият билан суғорилган. 30 – йиллар сўнггида тарих саҳнасига фашизм балоси чиқди. 1941-1945 йиллар оралиғида эса шоир ўз элига, юртига жўр бўлиб, урушни, қотилликни, ёвузликни қоралади. Ҳамид Олимжоннинг “Қўлингга қурол ол”, Ғафур Ғуломнинг “Сен етим эмассан”, “Соғиниш”, Ойбекнинг “Она сўзи”, “Хайрлашув” каби шеърлари урушга нафрат ва тинчликни ёқлаш руҳида ёзилган.\nЛуғатларда идеал сўзи французча бўлиб, юнонча «идеа» калимасидан келиб чиққани ёзилади. «Идеал (юн. Idea – тимсол, ғоя, тушунча) – бирор нарса, воқеа ва ҳодисанинг олий намунаси, камолоти; айрим шахс, шахслар гуруҳи, табақа ва жамият интилувчи олий мақсад. Ижтимой-сиёсий идеал - мукаммал ижтимоий тузум; ахлоқий идеал - баркамол инсон сифатлари, инсоний муносабатлар; эстетик идеал - ҳар тарафлама камолга етган гўзал кўриниш, хислат, тавсиф” деб таъриф берилган энциклопедияда. Француз ва немис олимларидан Дидро, Руссо, Вольтер, Гегель, Кант, Баумгартен, рус танқидчиларидан Белинский, Чернишевский, Соловьёвлар идеал муаммосини чуқур ўрганганлар. Санъатдаги идеал тушунчасининг бугун истеъмолдаги қиёфаси кўп жиҳатдан ана шу мутафаккирларнинг меҳнатлари ҳосиласи.\nВл. Соловьев, П. Флоренский, Н. Лосский, Н. Федоров, И. Ильин, Н. Бердяев каби файласуфлар идеални турмушнинг олий ва илоҳий ибтидоси, деб қарашган. Уларча, санъат – идеалнинг образли тажассуми. Шундан келиб чиқадиган бўлсак, идеал бу – воқеликка санъаткор (шоир) бадиий муносабатининг образли ҳосиласидир. Бадиий асар, – Кропоткин таъбири бўйича, - «шахсий сажияга эга бўлиб, муаллиф ҳар қанча уринмасин, унинг симпатияси ўз ижодида акс этади ва у ўз таъбига мос келган нарсаларни идеаллаштиради» . Дарҳақиқат, олимнинг теран мулоҳазаларида жон бор. Шоир ўз майл ва интилишларидан келиб чиқиб, йўналиш, мавзу танлайди. Шунга қарамай, бир шоирга тегишли бўлган у ёки бу мазмундаги идеал бир вақтнинг ўзида бутун бошли миллатга хос бўлиши ҳам мумкин. Устига устак, шоир яна чин санъаткор бўлса, унинг шеърларининг довруғи оламларни тутади: буни Чўлпон, Абдулла Орипов каби шоирлар ижодлари мисолида тарих исбот қилди.\n40 - йилларга келиб эса идеалнинг ана ўша шоирга тегишли томони “эриб” кетди. Тўғрироғи, у партиявийлик, халқчиллик, синфийлик каби ғоявий тамойиллар бағрига кириб йўқ бўлди. Иккинчи жаҳон уруши йилларида шоирларимиз ижодида уруш ва тинчлик мавзуси кучайди. Шоирнинг диққат маркази ёв билан маънан олишишга қаратилди, зафар қозониш унинг асосий муддаосига айланди. Лекин барибир, Ғафур Ғулом, Ойбек, Ҳамид Олимжон сингари ижодкорларнинг бир неча яхши шеърларини эътиборга олмаса, шоирнинг уруш билан боғлиқ кечинмалари чинакам бадиий талқин даражасига кўтарилди, дея олмаймиз. Эҳтимол, буни маълум маънода шоирнинг бевосида жанг майдонларида бўлиб, даҳшатли уруш манзараларини ўз кўзи билан кўрмаганлиги билан тушунтириш мумкиндир. Чунки ўзи шоҳиди бўлмаган воқеа-ҳодисаларнинг шоир шахсида персонификация бўлиши бирмунча мушкул иш. Ҳар қалай, уруш ва тинчлик муаммоси янги ўзбек шеъриятида идеал даражасида тараннум этилмагани ҳақиқатга яқин. Нима бўлгандаям, Чўлпон, Фитрат янглиғ ўтлиғ шоирларимизнинг нигоҳи тикилган улуғ идеаллардан кейин шоир маълум бир вақт катта ғоясиз қолиб, тараддудланган, излангандек таассурот қолдиради. Социалистик ғоянинг чинакам бадиий идеалга айланиши эса дастлабки йилларда тўлиғ кузатилмайди. Гарчанд Ғ.Ғуломнинг “Соғиниш” шеърида акс этган “Асалдан ажраган мумдай сарғариб Ини йўқ аридек тўзғиганим йўқ. Улуғ эътиқодда ўламан қариб, Абаддир ленинча падарий ҳуқуқ” деган мисраларда ленинча ғоянинг эътиқод даражасида куйланаётгани кўриниб турса ҳам, барибир, Беҳбудий, Қодирий, Фитрат, Чўлпон каби Истиқлол фидойилари ўз ҳаётини тиккан ўлмас ғояларнинг ёди хотиралардан ҳали тамомила ўчмаган эди. Шунинг учун бу вақтни маълум маънода шоирларимизнинг депсинган, иккиланган, изланган даври десак бўлади.\nУрушдан сўнгги бир неча ва 50 – йиллар мобайнида номдор шоирларимиз ижодини партия, Ленин, социализм, умумхалқ манфаатлари каби мавзулар белгилади, демак, шу ғоялар шоирларимиз томонидан ғоя-идеал даражасида тараннум этилди ҳам.\nЯнгиланган идеалнинг туғилиши Сталин ўлимидан кейинги вақтга – илиқлик даврига тўғри келади. Нега янгиланган? Чунки бу даврга қадар ижодкор идеали совет ҳукумати ва компартия томонидан қатъий қилиб белгилаб берилар эди. Илиқлик шабадаси кўкрагида теккан шоир, ниҳоят, ўзини бир мунча эркин ҳис қила бошлади.\nНатижада 60 – йиллар шеърларида комил инсон ва унинг хислатлари пайдо бўлади. Шукрулло, Саида Зуннунова сингари шоирларимиз асарларида чин инсон мавзуси бот-бот ишланди. Яна хокисор, камтар кишиларнинг образлари, уларга хос фазилатларни куйлаш ҳоллари учрай бошлади. Э. Воҳидовнинг «Камтарлик ҳақида», А. Ориповнинг “Номаълум одам” каби шеърлари шулар қаторига киради.\nдея Эркин Воҳидов камтарликни ўта муваффақиятли чиққан бадиий деталлар воситасида шарафласа, Абдулла Орипов шон-шарафга, мансаб ва бойликка бепарво “буюк юрак”ли инсонни куйлайди:\nШошиб ишга бориб, секин қайтарди...\nҚабрга ҳам жимжит кириб кетди у.\nБундай шеърларнинг ёзилиши табиий эди. Инқилоблар ва урушларнинг заҳмлари анча узоқда қолган, мамлакатда тинчлик, осойишталик ҳукм сураётган, маънавий ҳаётда эса турғунликдан энди бош кўтарилган бир палла эдики, шоирларимиз ўз нигоҳларини инсон ботинига қаратиб, уни ҳар жиҳатдан поклашдек эзгу ният билан ёндилар. Бу ўринда Н. Рубцов, Е.Евтушенко, А. Вознесенский, В. Высоцкий, Қ. Қулиев, Ў. Сулаймонов, Р. Ҳамзатов каби ўз даврининг қон томиб турган дардини санъаткорона куйлашнинг уддасидан чиққан совет шоирларининг асарлари билан қиёсий таҳлиллар қилиш яхши самаралар беришини таъкидлаш жоиз.\nЎтмишнинг назмий довонларига назар ташлар эканмиз, аён бўладики, ҳар бир давр инсоннинг ўз идеалини шакллантиради. Янгиланган сиёсий-ижтимоий, маънавий-психологик муҳитда якунланган муайян идеал ўрнида бошқа бир идеал етишиб чиқади. Йўқ, у тамомила ЯНГИ бўлмайди. Ижтимой-сиёсий муҳитнинг табиатига қараб, бир у ёки бу идеал вақти-вақти билан актуал мавқе касб этиши мумкин. Шунда биз уни янги деб қарай бошлаймиз. Демак, жамият ҳам, инсон ҳам ўз ҳаёти давомида тинимсиз равишда идеалларга интилиб яшайди. Айни пайтда юртда сиёсий-тарихий эврилишлар юз берган паллаларда жамиятдаги устивор маънавий қадриятларга путур етиши, ҳатто улар бир муддат тарих саҳнасидан туширилиши, йўқотилиши мумкин. Орадан ҳеч қанча фурсат ўтмай, жамият яна ўз идеал қаҳрамонларига эҳтиёж туяди. Эҳтиёж ўз навбатида бошқа - унутилган идеалларни майдонга чиқаради. Шунда идеал-қаҳрамон гўё халоскор вазифасини ўтайди. Хоҳ эпосда бўлсин, хоҳ поэзияда, - инсониятнинг бадиий-эстетик оламида буюк роль ўйнаган йирик асарки бор, - барчасида ҳамма замонлар учун муҳим саналган мавзулар - ҳаётнинг маъниси, эзгулик, гўзаллик, адолатпарварлик кабилар бадиий асарнинг бош қаҳрамони – идеал образлар зиммасига юклатилиб келинган. Биргина ўзбек шеърияти мисолида айтадиган бўлсак, Навоий, Бобур, Машраб, Огаҳийдан тортиб, то 70 - йилларнинг фаол шоирларгача, - барча-барчасида асосий бадиий ғоялар шоир-санъаткорнинг идеаллари орқал и, уларга сингдирилган ҳолда талқин этилган.\nАдолат, ҳақиқат ва эрк учун кураш 70-йиллар авлоди шоирлари ижодининг асосий кредосига айлангани маълум. Улар инсон ва жамиятни мукаммал кўришни истадилар ва бутун истеъдодлари билан ўз идеаллари томон интилдилар. “Ўлдир, ичингдаги хоинни ўлдир!” дея ҳайқиради тоза инсонни кўришни орзу қилган шоир. Юртнинг эрксизлигидан “Армоним улуғдир... кўзёшим улкан, ўлсам, жасадимга юртим тўлажак. Сўнгги зурёдимни заҳарлар қуллар, сўнгги чечакларим айниб сўлажак. Эй, беклар, заҳар ич - ўзбегинг қолиб, ўзгага бўйсундинг, ўлганинг шулдир. Шунданми, бошидан теридан қолип, саксовул сингари майишган будун...” дея яна куяди бу авлод шоири.\nИдеалнинг фалсафий-эстетик асослари Гегель, Кант, Белинский, Чернишевский каби олимларнинг ишларида тадқиқ этилган, дедик. В.С.Соловьев назарича, «Табиатдаги гўзаллик ҳар қандай мазмуннинг ифодаси эмас, балки идеалнинг мазмунидир, бу нарса идеанинг тажассуми ҳисобланади». У ҳам идеалнинг учта қиррасини таъкидлайди: гўзаллик, эзгулик ва ҳақиқат. Сираси, шеъриятдаги идеалда ҳам ана шу қирраларнинг барчаси иштирок этади. Фақат санъатда ҳамма нарса сиқиқ, маълум қонун-қоидаларга бўйсундирилган, шартли равишда акс эттирилган бўлади. В.С. Соловьев санъатнинг ўзига хос хусусиятларини, воситаларини қабул қилган ҳолда, муҳими, санъат «Инсониятнинг умумий мақсад муддаосига бўйсунса бўлди» дейди. «Умум аҳамиятга эга бўлган идеалгина чинакам инсоний идеал бўлиши мумкин, у ўзида ҳамма нарсани жо қилмоғи ва ўзи билан ҳаммани бирлаштиришга қодир бўлмоғи лозим” деб ёзади олим. Албатта, санъатдаги (шеъриятдаги) идеал ҳамма вақт ҳам файласуф истагандек мукаммал бўлавермайди. Баъзан шоирнинг лирик қаҳрамони унинг ботиний оламида яшаётган идеал – қаҳрамон билан тўла-тўкис мос тушмаслиги мумкин. Лекин шунда ҳам ҳақиқий шоир ўз йўлидан чекинмайди. Унинг ҳар бир асари ана ўша идеал томон бир қадам яқинлашиш бўлаверади. «Ижоднинг идеал томон тинимсиз интилиш эканлигидан келиб чиқсак, чинакам санъаткор учун ҳар бир асари идеалга яқинлашишнинг бир босқичи (тасаввуф мақомлари каби) бўлиши лозимлиги аён бўлади» , - деб ёзади проф. Д. Қуронов. Кўринадики, идеалга интилиш бу етукликка, мукаммалликка интилишдир. Ўз навбатида, шоир ижодидаги энг залворли шеърлар идеал сари улоққан узун зинанинг поялари бўлиб хизмат қилади. Шоир - субъект ва воқелик – объект муносабатларидаги зиддият кўпинча идеалнинг вужудга келишига сабаб бўлади. Агар санъаткор – субъект воқелик – объектдан мамнун бўлса, бирининг кутгани иккинчисининг равишига уйғун жарангласа, идеал қаҳрамонга эҳтиёж қолмайди. Демак, идеалда мавжуд нарса эмас, балки бўлиши исталаётган нарса акс этади. Бинобарин, идеалнинг беҳисоб кўриниши бўлиши мумкин. Жумладан, ХХ аср янги ўзбек шеъриятида озодлик, истиқлол, маърифатпарварлик, янги жамият қуриш, партия, социалистик ғоя, тинчлик, адолатпарварлик, ҳақиқатгўйлик, ўзликни қидириш, комил инсон, муҳаббат каби ўнлаб мавзулар билан боғлиқ идеалларнинг турли-туман бадиий-эстетик кўринишларига дуч келамиз.\nНиҳоят, 90-йилларга келиб, империянинг қулаши жамиятда тамомила ўзгача кайфиятни пайдо қилди. Чунки мамлакатнинг истиқлолга эришуви билан ХХ аср шоирлари фикру ёдини банд этиб, гоҳ ошкор, гоҳ пинҳон яшаб келган асрий орзу-армон ушалган эди. Лекин шоир яна тараддудда қолди. Нега? Чунки унинг тафаккур эшиклари оламга очилди ва шоир истар-истамас модернизм, постмодернизм каби “бегона дунё” оқимларининг “тушуниксиз” ҳавосидан нафас ола бошлади. Натижада шеърият ўзини бир муддат идеалсиз – елкансиз кемадек ҳис қилди. Ташқаридан қараганда, шу ҳолида шоир ҳам, унинг шеъри ҳам майдалашиб кетгандек таассурот қолдиради. Буни катта истеъдодларнинг йўқлиги билан изоҳлашга уриниш асоссиз, деб ўйлайман. Ҳамма гап ўзгариб кетган ижтимоий-маънавий муҳитдаги инсоннинг кайфияти ва бу кайфиятни максимал даражада акс эттираётганини даъво қилаётган постмодернизмнинг аччиқ моҳиятида бўлиб кўринади. Умуман, мазкур масала алоҳида мақола мавзуси бўлгани боис юқорида мухтасар айтилганлар билан чекланамиз.


Бухгалтерлардан кимларни бўшатиш мумкин | NORMA.UZ\nТашкилот штатни қисқартиришни режалаштирмоқда. Шу жумладан – бир нечта бухгалтерлар ишлайдиган молия бошқармасида. Фақат улардан бири ишда қолади. Ушбу омадлини қандай мезонлар бўйича танлашни buxgalter.uz илтимосига биноан “Норма”нинг меҳнат ҳуқуқи бўйича эксперти Ленара ХИКМАТОВА сўзлаб берди:\n- Бундай вазиятда иш берувчи ҳал қилишига тўғри келадиган энг асосий масалалардан бири – ходимлардан ким ишда қолдириш учун имтиёзли ҳуқуққа эга эканлигидир. Бу ерда ҳам ўз қоидалари мавжуд. “Маъқул-маъқул эмас” тамойилига амал қилишнинг – имкони йўқ.\nМКнинг 103-моддаси штат қисқартирилиши муносабати билан ишдан бўшатишда ишда қолдириш учун имтиёзли ҳуқуқ малакаси ва меҳнат унумдорлиги юқорироқ бўлган ходимга берилишини буюради.\nМалака – бу муайян иш турини бажариш учун зарур касбий тайёргарлик, тажриба, билим ва кўникмалар даражасидир. У маълумоти, малака оширганлиги, касбга қайта тайёрланганлиги тўғрисидаги ҳужжатлар, малака тоифалари (разрядлари) ва ҳ.к. бериш тўғрисиидаги комиссиялар баённомаларидан кўчирмалар билан тасдиқланади.\nМалака разряди – ходимнинг касбий тайёргарлиги даражасини акс эттирувчи қиймат.\nМалака тоифаси, қоидага кўра, иккита кўрсаткични ўз ичига олади: маълумоти ва мутахассислик бўйича иш стажи.\nШу тариқа, малакани баҳолашда қуйидагиларни инобатга олиш лозим:\nсинфлик, даражаси, унвони, тоифаси ва ҳ.к.;\nўз ташаббусига биноан ва иш берувчи йўлланмасига асосан малака оширганлиги;\nбажарадиган ишининг сифати;\nмалака даражасига таъсир кўрсатадиган бошқа омиллар.\nМеҳнат унумдорлигини баҳолашда қуйидагилар инобатга олинади:\nунинг учун ўрнатилган ишлаб бериш меъёрларининг, иш ҳажминининг ходим томонидан бажарилиши (ошириб бажарилиши);\nмеҳнат меъёрлари бажарилмаганлиги муносабати билан интизомий жазолар;\nмеҳнат унумдорлигининг бошқа омиллари.\nБинобарин, олий маълумотли ходим эгаллаган лавозими (мутахассислиги, касби) бўйича ўрта махсус маълумотга эга ходим олдида имтиёзли ҳуқуққа эга, олий тоифали ходим эса – биринчи тоифали ходим олдида имтиёзли ҳуқуққа эга.


Каримов ўлди, аммо у яратган тизим яшашда давом этмоқда - Фарғона.Ру ахборот агентлиги\n06:27 msk, 7 Июль 2020\nКаримов ўлди, аммо у яратган тизим яшашда давом этмоқда\n07.09.2016 15:49 msk\nВафот этган президент Каримовга сажда қилиш амалиёти тобора куч олаётир. Интернетнинг ўзбек сегментида хизмат кўрсатган артистлар, таниқли журналистлар ва ватанпарварлик руҳига чулғанган фуқаролар ҳар қандай ўзгача фикрни қатағон қилишга чақирмоқда ва амалдаги тузумга мухолифатга бўлганларга қарши «жангга кириш»га тайёр эканини билдирмоқда. Президент Каримов соғлиғининг реал ҳолатига оид маълумотларни топган ва ҳақиқатни ёзган хорижий нашрлар журналистлари сўнгги кунларда таҳдид ва ҳақоратларга дучор бўлаётир.\n«Каримов ўлган бўлса-да, тизим қолди», демоқда таниқли эстрада хонандаси Юлдуз Усмонова мухолифатга қарата. Ҳолбуки, унинг ўзи 2015 йилдан бери халққа кўриниш бериши тақиқланганлар рўйхатида турибди. Вафот этган президентнинг соғлиғи ҳақидаги ҳақиқатларни яширгани учун бир неча кун аввал маҳаллий матбуотни танқид қилган ўзбек журналисти Каримберди Тўрамурод эса мухолифатнинг «жонини суғуриб олиш»га тайёрлигини айтмоқда. Унинг фикрича, мухолифат халққа фақат ёмонлик истайди. Яқиндагина жўшиб келган жасоратидан ўзи ҳам қўрқиб кетган кўринадиган 60 ёшли бу журналист ҳали жисмонан бақувват экани, бир тутам мухолифатчилар билан курашиш учун қурби етишини таъкидламоқда.\nҚуйидаги сатрларни эса президент Каримовнинг яна бир мухлиси Давлат Усмонов тўқиди:\nЎлаксахўрларга зиёфат тайёр,\nАмиримиз қайтмасга кетди.\nУнинг иши эса барҳаёт,\nЯнгиси ҳам шундай бўларми?\nҲақиқат шуки, унинг отаси, таниқли ишбилармон ва Ўзбекистондаги биринчи хусусий банкнинг эгаси Рустам Усмонов Каримовга қарши чиқишга журъат этганди. У 1998 йилдан бери қамоқда ўтирибди, 2012 йилда эса унинг жазо муддати ноқонуний равишда яна узайтирилди. Шимолий Корея синдроми ватандошларим онгига қаттиқ ўрнашиб қолган кўринади. Мамлакатида эркин матбуот йўқ қилинган журналист, катта саҳнага чиқиши тақиқланган хонанда, қарийб 17 йилдан бери панжара ортида сақланаётган сиёсий маҳбуснинг ўғли бир нарсада — мавжуд тизимни сақлаб қолишда якдил.\nУлардаги ҳар қандай мухолифатни йўқ қилиш шижоати қанчалик самимий экани менга қоронғу, аммо тахмин қилишим мумкин, Каримов ҳимояси учун ўз-ўзидан пайдо бўлган бу тўлқин юқоридан бошқарилиб турилибди. Демак янги ҳокимият жамиятда тажовузкорлик даражасини кучайтириб бораётгани учун жавобгардир.\nАвторитар мамлакатларда танқид ва эркин фикр «мухолифат»га менгзалади ва бу сўзга фақат салбий маъно тиркалади. Аслида ҳаёт сиёсий мухолифат ва эркин матбуот мавжуд мамлакатлар энг барқарор ва фаровон эканини кўрсатмоқда.\nМамлакатимизда сиёсий мулоқот маданияти йўқ, чунки Каримов ҳукумати баҳс ва мунозараларни ёмон кўради. Мантиқли далилларга қарши у фақат қатағон ва интернетдаги аноним таҳдиду ғийбатлар билан жавоб қайтара олади.\nТажовузкор кайфиятдаги кишилар билан очиқ ва вазмин мулоқот қилиш жуда мушкул. Аммо вазиятдан фойдаланган ҳолда ўзининг фейсбукдаги саҳифасида мухолифатга қарши курашиш учун ҳамфикрларини тўплаётган журналист Каримберди Тўрамуродга мурожаат этмоқчиман.\nГосподин журналист, если вы готовы в бою защищать этот режим, тогда, вероятно, вы также можете защитить его посредством своего пера. Давайте начнем честный и откровенный диалог, ведь только в споре рождается истина. Жаноб журналист, агар сиз бу тузумни ҳимоя қилиш учун жангга тайёр бўлсангиз, демак сиз уни қаламингиз билан ҳимоя қила олишингиз ҳам эҳтимолдан холи эмас. Келинг, ҳалол ва очиқ мулоқот бошлаймиз. Зеро, ҳақиқат баҳсларда туғилади.\n1. Сиз президентнинг тўнғич қизи Гулнора Каримова кўп йиллар давомида хорижий коммуникация компанияларидан пора таъма қилиб келганини, айни пайтда Европа банкларида мамлакат бюджети даромад қисмининг 5 фоизини ташкил этадиган бир миллиард АҚШ доллари миқдоридаги маблағига банд солинганини биласизми? Бу пулларни у гўёки «воситачилик» қилиш ниқоби остида, оддий қилиб айтганда эса Ўзбекистонда фаолият кўрсатаётган хорижий корхоналарни ўз паноҳига киритиш мақсадида олган. Сиз президент Каримов мамлакатда кенг кўламда қулоч ёзган коррупция учун жавобгар эмас, деб ўйлайсизми?\n2. Сиз сўз эркинлиги ва матбуот эркинлиги Ўзбекистон фуқаросининг конституциявий ҳуқуқи эканини ҳамда Каримов маҳаллий телевидение ва матбуотни тўлиқ цензура назоратига олиш орқали қонунларга ва конституцияга қарши ҳаракат қилганини англайсизми?\n3. Сиз ўзбек қонунчилигида мажбурий меҳнат тақиқлангани, кўп сонли гўёки «кўнгилли пахтакорлар» раҳбарларига қарши боришга қўрққани учун пахта теримига чиқишини биласизми? Сиз халқаро конвенциялар ўқитувчилар ва тиббиёт ходимларини жамоатчилик ишларига жалб қилишни тақиқлашини биласизми? Пахта ҳар қандай мажбурлашларсиз терилиши учун Каримовга пахтачилик тизимини ўзгартиришга нима халақит берди, деб ўйлайсиз?\n4. Гўёки «иқтисодий ютуқлар» биринчи навбатда мамлакат аҳолисининг кам даромадли экани билан боғлиқлигини биласизми? Ўзбекистонда яшаш минимуми қандайлигини-чи? Бу минимум расман белгиланмаган. Аммо ўртача маош олувчи кишининг ойлик эҳтиёжини таққосланг ва бу иқтисодий йўлни қандай қилиб муваффақиятли дейиш мумкинлигини айтинг!\n5. Агар халқ якдиллик билан ўз ҳаётидан мамнун бўлса, унда ҳукумат цензурасидан холи маълумотлар тарқатадиган интернет сайтларига маҳаллий провайдерлар томонидан нега тақиқ қўйилган? Мустақил ОАВ мухбирлари нега ишлашга рухсат ололмайди? Агар халқ фаровон яшаётган, яйраётган ва президентни севаётган экан (кейинги ҳар қандайини севишда давом этиши ҳеч гап эмас), эркин матбуот қаршисидаги бу қўрқув сабаби нима?\n6.Амалдаги тизимни танқид қилиш конституциямиз томонидан берилган ҳуқуқ эканини биласизми? Сиз курашмоқчи бўлаётган демократик мухолифат ҳеч қачон ҳокимиятда бўлмаган, ўз халқининг бойликларини ўмармаган, асосий қисми мамлакатдан бадарға қилинган. Унда бори фақат ҳаққоний сўздир. Нега ҳатто шу сўзни ҳам йўқотишни истаяпсиз?\n7.Мамлакатимизда чиқиш визаси тизими (ОВИР) нима учун амал қилишини тушунасизми? Дунёда Шимолий Кореядан ташқари бирорта давлатда фуқаролар мамлакатдан чиқиш учун махсус хизматлардан рухсат сўрамайди.\n8. Бизга Сталин замонларидан мерос қолган мавжуд прописка тизими ватандошларимизни паст ва баланд табақаларга бўлишини англайсизми? Аҳоли турмуш даражасини юксалтириш ва қишлоқларни яшаш учун кўнгилтортар масканларга айлантириш ўрнига Каримов одамлардан қутулишнинг осон йўлини танлади — Тошкентни ўзгалар учун ёпди.\nБундай саволлар рўйхати жуда узун. Аслида бу саволларни Ислом Каримовга бериш керак эди, аммо у ҳаётлигида ҳар қандай эркин мулоқотдан қочди, матбуот анжуманлари ўтказишни тўхтатди, ҳеч қандай қўрқувсиз саволлар бериши мумкин бўлган хорижий журналистларни ўзига яқинлаштирмади. Каримов журналистлар ва ўз мухолифлари билан асосли мулоқот қилиш ўрнига уларни турмага тиқишни маъқул кўрди.\nАммо биз, ўз мамлакатини севувчи оддий инсонларда қўлимиздан келадиган кичик бир юмуш — жамиятдаги ҳақиқий аҳвол ҳақида жиддий ва очиқчасига мулоқот қилиш имконияти бор. Мен сизни ана шундай мулоқотни бошлашга таклиф этаман.\nУмида Ниёзова, ҳуқуқ ҳимоячи (Берлин)\n(Eltuz.com сайтидан олинди)


“Менинг шаҳрим. Таълим” сериясидаги дискларни қаердан харид қилиш мумкин? | NORMA.UZ\nФойдаланувчилар учун қулайлик бўлиши учун “Менинг шаҳрим” лойиҳаси лицейлар/коллежларга, шунингдек олий ўқув юртларига ўқишга кирувчилар учун тайёрлов тестларини сотиб олишнинг бир нечта усулларини таклиф этади.\nҚалбаки маҳсулотлар тарқалишига йўл қўймаслик мақсадида “Менинг шаҳрим” сериясидаги дисклар фақат қуйида келтирилган савдо нуқталарида сотилишига эътиборингизни қаратамиз. Дўконларнинг манзилларини тақдим этамиз:\n- Тошкент ш., Чиланзар-1 мавзеси, 64-уй, 1-офис, "Мир CD" дўкони (харитага қаранг), тел. 277-72-12;\n- Тошкент ш., Шайхонтоҳур тумани, Себзор кўчаси, 7-уй, "Cinema Market" дўкони (харитага қаранг), тел. 244-32-24;\n- Тошкент ш., Шайхонтоҳур тумани, Навоий шоҳ кўчаси, 3-уй, "Cinema Market" дўкони (харитага қаранг), тел. 244-45-55, (99898) 313-00-33;\n- Тошкент ш., Шайхонтоҳур тумани, Навоий кўчаси, 46-уй, "Cinema Market" дўкони, тел. (99871) 244-44-07.\nМамлакатимизнинг вилоятларида дискларни минтақавий вакилларимиз орқали харид қилишингиз мумкин, уларнинг рўйхати билан ҳавола орқали танишишингиз мумкин.\n«Norma» компаниялар гуруҳи офисларидан\nҚуйидаги манзил бўйича компанияга бевосита мурожаат қилиш мумкин:\n- Тошкент ш., Таллимаржон кўчаси, 1/1-уй (харитага қаранг), тел. 283-39-34, 283-23-79;\n- Тошкент ш., Навоий шоҳкўчаси, 22-уй (харитага қаранг), тел. 200-00-30.\nШуни қайд этиш лозимки, офисларда нафақат тайёрлов тестлари комплектларидан иборат дискларни, балки алоҳида фанлар бўйича тестларни ҳам харид қилишингиз мумкин. Бу имконият тўғрисида биз аввал батафсил ёзганмиз.\nМодомики, алоҳида дастурлар дискларда сотилмас экан, тўлов амалга оширилгандан кейин ёзиб берилиши учун харидор ўзи билан флэш-ташувчи келтириши керак.\nХарид учун уйдан умуман чиқмаса ҳам бўлади. Шунчаки, сайтда рўйхатдан ўтиш, кейин сизга зарур маҳсулотнинг намойиш версиясини юклаб олиш, шундан сўнг “Ҳозир харид қилиш” функциясидан фойдаланиб тўлов учун электрон кўринишда квитанцияни шакллантириш етарли.\nБарча керакли майдонларни тўлдириш жараёнида фойдаланувчи ўзи танлаган дастурларни кўрсатгандан сўнг дастурнинг ўзи буюртманинг нархини ҳисоблаб чиқаради. Автомат тарзда тўлдирилган квитанцияни чоп этиш ва исталган банк бўлими ёки тўлов учун кассасида у бўйича тўловни амалга ошириш лозим. Тўлов келиб тушгандан кейин фойдаланувчининг электрон манзилига танланган маҳсулотнинг ҳар бири учун серия рақами юборилади.\nЯқин кунларда “Менинг шаҳрим. Таълим” сериясидаги маҳсулотларни электрон тўлов тизимлари орқали ҳам харид қилиш мумкин бўлади, бу ҳақда биз лойиҳа янгиликларида албатта хабар берамиз.\nШубҳасиз, юқорида таърифланган тўлов тизимидан нафақат минтақалар аҳолиси, балки тошкентликлар ҳам фойдаланишлари мумкин.\nЭслатиб ўтамизки, “Менинг шаҳрим. Таълим” сериясидаги тестлар икки тилда ишлаб чиқилган ва у ерда тестлардан ташқари яна қуйидагилар бор:\n- Ўқув юртлари ва ихтисосликлар тўғрисида батафсил ахборот;\n- Абитуриентлар қабул қилиш квоталари ҳақида ахборот;\n- Олдинги йилларда грант ва контрактга ўтиш баллари ҳақида ахборот;\n- Касбга йўналтириш тестлари;\n- Таълим бўйича норматив ҳужжатлар ва юристлар тавсиялари.\nБатафсил ахборот билан лойиҳа сайтида - http://mg.uz танишишингиз мумкин.


13:40 16.02.2017 (Янгиланган 13:52 16.02.2017)\nБу ҳақда Ўзбекистон Республикаси президенти Шавкат Мирзиёевнинг "Йўл хўжалигини бошқариш тизимини янада такомиллаштириш чора-тадбирлари тўғрисида"ги фармонида айтилди\nТОШКЕНТ, 16 фев — Sputnik. Ўзбекистон Республикаси президенти Шавкат Мирзиёев 14 феврал куни йўл хўжалигини бошқариш тизимини янада такомиллаштириш бўйича меёрий ҳужжатларни имзолади.\nҲужжатга кўра, Ўзбекистонда автомобил йўллари соҳасида ягона техника сиёсати олиб борилади.\n"Автомобил йўлларини бошқариш бўйича махсус ваколатларга эга бўлган давлат органи сифатида Давлат қўмитасининг асосий вазифалари ва фаолият йўналишлари этиб қуйидагилар белгиланди:\nЎзбекистонда янги давлат қўмитаси ташкил этилади\n- автомобил йўллари соҳасида ягона техник сиёсатни олиб бориш;\n— автомобил йўллари тармоқларини ривожлантириш ва такомиллаштириш истиқболларини белгилаш;\n— автомобил йўлларининг халқаро транзит йўлакларини шакллантириш;\n— замонавий транспорт оқими шароитида автомобил йўлларидан фойдаланувчиларнинг манфаатларини ҳисобга олиб, автомобил йўлларини молиялаштириш, лойиҳалаштириш, қуриш, таъмирлаш ва улардан фойдаланиш масалалари комплекс ҳал этилишини таъминлаш ҳамда буюртмачи хизматининг самарали фаолиятини ташкил этиш;\n— хўжаликлараро қишлоқ автомобил йўлларининг, шаҳарлар, шаҳар посёлкалари, қишлоқлар ва овуллар кўчаларининг мавжуд тармоғи сақланишини таъминлаш ишларини мувофиқлаштириш, улардан транспортда фойдаланиш даражаси юқори бўлишини таъминлаш;\n- илмий-тадқиқот ишларини ташкил этиш, автомобил йўлларини лойиҳалаштириш, қуриш, реконструкция қилиш, таъмирлаш ва сақлаш соҳасида инноватсион технологиялар ва замонавий стандартларни жорий этиш;\nумумий фойдаланишдаги автомобил йўлларини лойиҳалаштириш, қуриш, реконструкция қилиш, таъмирлаш ва сақлаш соҳасидаги\n— шаҳарсозлик нормалари ва қоидалари, сифат стандартларига риоя этилишини таъминлаш;\n— автомобил йўллари соҳасида кадрларни тайёрлаш, қайта тайёрлаш ва уларнинг малакасини оширишни, жумладан, чет элларда ўқув-амалиёт курслари ва семинарлар ташкил этиш", — дейилади ҳужжат матнида.\nйўл, транспорт, Ўзбекистон


Олтиндан қиммат обиҳаёт — ekolog\nОлтиндан қиммат обиҳаёт\nҲозирнинг ўзида 1,3 миллиард инсон доимий равишда сув танқислиги билан курашмоқда.\nНегадир арзон нарсага нисбатан «сувтекин» деган иборани ишлатамиз. Яна жўмракни бурасак сув чиқаверади деб ҳам ўйлаймиз. Лекин яқин келажакда айнан мана шу биз ўйламай-нетмай сарфлаётган ичимли сув энг қимматбаҳо неъматлардан бирига айланишини, унинг учун ҳатто давлатлар ўртасида урушлар очилиши мумкинлигини кўпчилигимиз ўйламаймиз ҳам.\nДунёдаги умумий сув миқдорининг фақат 1 фоизигина чучук сувдир\nҲисоб-китоблар шуни кўрсатмоқдаки, 2025-2030 йилларга келибоқ барча чучук сув ресурслари инсон фаолияти учун эгаллаб бўлинади, яъни сув ҳам инвестиция манбаига айланиб сотила бошлайди. Дунё миқёсида сўнгги 100 йилда сув сарфланиши олти баробар ошган. Бу кетишда 2050 йилга келиб одамзотга ҳозиргига нисбатан икки карра кўпроқ сув зарур бўлади. Сув эса камайгандан камайиб бораверади.\nҲозирнинг ўзида 1,3 миллиард инсон доимий равишда сув танқислиги билан курашмоқда. 2 миллиард одам бу муаммога вақти-вақти дуч келиб турибди. Бу сайёрамиз аҳолисининг ярми чучук сувга зориқмоқда деганидир. Ҳар куни 6000 нафарга яқин одам (асосан болалар) бу муаммонинг у ёки бу оқибатлари туфайли нобуд бўлмоқда. 2030 йилларга келиб 500 миллионга яқин одам сув излаб қитъадан қитъага кўчиб юради.\nҲа. Бу муаммо бутун инсониятни ўйлантириб, 22 март куни Жаҳон сув куни деб эълон қилингани бежиз эмас.\nҲар куни 6000 нафарга яқин одам (асосан болалар) бу муаммонинг у ёки бу оқибатлари туфайли нобуд бўлмоқда. Фото: «Afrika-raj.ru»\nУмуман олгандан дунё миқёсида ичимли сув таъминоти келажакда қандай бўлиши бўйича мутахассислар қуйидаги икки тахминни билдирмоқдалар (энг қизиғи ҳар икки тахминда Хитой билан Ҳиндистон фактори бор. Айнан шу икки давлат аҳолиси энг кўп бўлиш билан бирга ривожланиш суръати бўйича ҳам етакчилик қилишмоқда).\nЙирик шаҳарлардаги қашшоқлик ва сув танқислиги, Африкадаги қурғоқчилик.\nҲозирданоқ дунёдаги аҳолиси 10 млн кишидан ортиқ 23 мегаполис ичимлик суви танқислиги ва оқава тизимлар етишмаслигидан азият чекмоқда. Энг мураккаб вазият Хитойда. Мамлакатдаги 600 шаҳардан 550 таси юқоридаги муаммога озми-кўпми дуч келган. Ҳиндистонда ҳам аҳвол ҳавас қилгудек эмас. Келажакда сувга талабнинг ошиб бориши қишлоқ хўжалиги маҳсулотлари, яъни озиқ-овқат муаммосини келтириб чиқаради. Бу муаммо инсонларнинг янада кучли табақаланишига олиб келади. Шундоқ ҳам қашшоқлик ҳукм сураётгани камлик қилаётгандек йилдан-йилга қурғоқчилик авж олаётган Африка қитаъсидан миллионлаб муҳожирлар Европа ва Осиёга қараб йўл олишади. Бу эса ўз навбатида ижтимоий муаммолар, ирқий зиддиятларга олиб келади.\nХитой сувни қайта ишлаш борасида етакчиликни қўлга олади. Дунё сув истеъмоли бўйича янги тизимни ишлаб чиқади.\nИчимлик сувнинг танқислиги бутун дунё олимларининг эътиборида бўлади. Шўр сувни чучуклаштиришга миллиардлаб инвестиция ажратилади. Нефть ҳозир қанчалик кўп соҳаларни қамраб олган бўлса, келажакда сув таъминоти ҳам катта индустрияга айланади. Сувни чучуклаштириш таннархи камая боради. Сувни чучуклаштириш учун сарф қилинган 1 доллар 5 доллардан 30 долларгача фойда келтира бошлайди. Бу борада ҳам Хитой олдинга ўтиб кетади. Сувни тежаб ишлатиш бўйича янги ғоялар эгаларига оламшумул шуҳрат ва маблағ келтиради. Сув таъминотини назорат қилиш давлатларнинг асосий ишларидан бирига айланади.\nЭКОЛОГИК ПАРТИЯ “ОРОЛГА МАДАД” ШИОРИ ОСТИДА ТАДБИРЛАР ЎТКАЗДИ\nЎзбекистонда бу йил яна сув танқислиги юз берадими?